title: Saksan evankelinen kirkko

text: Kaikki kirkot vihkivät naisia papeiksi. Homoseksuaalien toimiminen papinvirassa on hyväksyttyä. Samaa sukupuolta edustavien avioliiton siunaus on mahdollista, mutta riippuvaista paikallisseurakunnan ja papiston kannasta. EKD on myös ottanut sallivan kannan pappien avioliittoon samaa sukupuolta olevan puolison kanssa. Tätä koskee paikallinen ja kirkkokohtainen mahdollisuus rajata käytäntöä.


title: Saksan evankelinen kirkko

text: Maakirkkojen alueelliset rajat perustuvat Saksan vuoden 1815 poliittiseen jakoon. Vaikka kirkkoja kutsutaan maakirkoiksi, eivät toimialueen rajat nykyisin vastaa Saksan osavaltiorajoja. Liitännäisjäseninä ovat:EKD on organisoinut useita valtakunnallisia työmuotoja, jotka tukevat ja täydentävät maakirkkojen työtä.


title: Tadžikistan yleisurheilun maailmanmestaruuskilpailuissa

text: Tadžikistan on osallistunut yleisurheilun ulkoratojen maailmanmestaruuskilpailuihin vuodesta 1993 lähtien. Sitä ennen maan urheilijat edustivat Neuvostoliittoa. Tadžikistanin ainoat MM-mitalistit ovat moukarinheittäjät Andrei Abduvalijev ja Dilšod Nazarov. Abduvalijev voitti kultaa Stuttgartissa 1993 ja Göteborgissa 1995 ja Nazarov hopeaa Pekingissä 2015. Näiden mitalisijojen lisäksi ainoat sijoitukset kahdeksan parhaan joukkoon ovat Nazarovin viides sija Moskovassa 2013 ja seitsemäs sija Lontoossa 2017.


text: Berliinissä 2009 Tadžikistanin kisajoukkueeseen kuului vain kaksi moukarinheittäjää, joista Dilšod Nazarov sijoittui miesten kilpailussa 11:nneksi. Daegussa 2011 Nazarov sijoittui kymmenenneksi, ja hänen lisäkseen joukkueeseen kuului vain yksi pikajuoksija. Samalla kahden urheilijan joukkueella maa oli matkassa myös Moskovan MM-kilpailuissa 2013. Pekingissä 2015 ja Lontoossa 2017 joukkueeseen kuului Nazarovin lisäksi pikajuoksija Kristina Pronzhenko.


title: Endgame

text: Endgame on yhdysvaltalaisen thrash metal -yhtye Megadethin 9. syyskuuta 2009 julkaistu, järjestyksessään yhtyeen 12. studioalbumi. Albumi on ensimmäinen Megadeth-studioalbumi, jolla kitaraa soittaa Chris Broderick, joka korvasi yhtyeen entisen kitaristin, Glen Droverin vuonna 2008. Albumi on myös viimeinen, jolla bassoa soittaa James LoMenzo.


title: Endgame

text: Ilmestymisviikollaan albumi oli "Billboard Hot 200" -listan sijalla 9, sijoittuen yhden listapaikan huonommin kuin yhtyeen edellinen studioalbumi "United Abominations" vuonna 2007. Albumilta julkaistiin kaksi menestyksekästä singleä, "Head Crusher" ja "The Right to Go Insane". 3. joulukuuta 2009 yhtye tiedotti virallisella sivustollaan "Head Crusher" -singlen olleen ehdolla Grammy-palkinnon saajaksi parhaan metalliesityksen kategoriassa. Edellisen kerran Megadethin single oli ollut ehdolla samassa kategoriassa 13 vuotta sitten, "Cryptic Writings" -albumin kappaleella "Trust". Albumin kappale "Dialectic Chaos" julkaistiin NHL 11-pelissä.


title: Uzbekistan yleisurheilun maailmanmestaruuskilpailuissa

text: Uzbekistan on osallistunut yleisurheilun ulkoratojen maailmanmestaruuskilpailuihin vuodesta 1993 lähtien. Sitä ennen maan urheilijat edustivat Neuvostoliittoa. Maa on saavuttanut MM-kilpailuissa kaksi pistesijaa: Ramil Ganijev sijoittui kymmenottelussa viidenneksi Ateenassa 1997 ja Svetlana Radzivil korkeushypyssä kahdeksanneksi Daegussa 2011. Dmitri Poljunin sai tosin Stuttgartissa 1993 alun perin pronssia keihäänheitossa, mutta menetti mitalin jäätyään kiinni dopingista. Moskovassa 2013 Uzbekistanin kolmen hengen joukkueesta paras oli keihäänheitossa 11:nneksi sijoittunut Ivan Zaytsev.


text: Neuvostoliiton joukkueessa MM-mitaleja saavuttaneita uzbekistanilaisia olivat 4 × 400 metrin viestijuoksussa kultaa 1983 voittanut Sergei Lovatšev, 1 500 metrin juoksussa hopeaa 1983 saavuttanut Zamira Zaitseva, 400 metrin aitajuoksussa pronssia 1983 saavuttanut Aleksandr Harlov sekä seiväshypyssä pronssia 1987 saavuttanut Rodion Gataullin.


title: Leo von Klenze

text: Leo von Klenze (Franz Karl Leopold von Klenze, 29. helmikuuta 1784 Schladen lähellä Braunschweigia – 27. tammikuuta 1864 München) oli saksalainen uusklassistinen arkkitehti ja taidemaalari.


title: Leo von Klenze

text: Münchenissä työskennelleen Klenzen päätöitä ovat kaupungin glyptoteekki (1816−1830), Alte Pinakothek (1826−1836), Königsplatz-aukio (1816−1848) ja Propyleiat (1846−1862). Von Klenze oli myös taidemaalari ja taiteenkerääjä. Hän myi vuonna 1841 taidekokoelmansa kuningas Ludvig I:lle, ja näistä teoksista muodostui Neue Pinakothekin kokoelman perusta.


title: Encore (Bobby Vintonin albumi)

text:
Encore on Bobby Vintonin kolmaskymmenestoinen studioalbumi, joka julkaistiin vuonna 1980. "Make Believe It's Your First Time" on albumilta julkaistu single.
Albumilla on coverversiot "He" ja "To All the Girls I've Loved Before".
Singlet - Billboard (Pohjois-Amerikka)


title: Ralf Dahrendorf

text: Ralf Dahrendorf (1. toukokuuta 1929 Hampuri, Saksa – 17. kesäkuuta 2009 Köln, Saksa) oli saksalais-brittiläinen sosiologi, filosofi, politiikan tutkija ja poliitikko. Hänet tunnettiin erityisesti modernin yhteiskunnan luokkajaon asiantuntijana. Poliittisen uransa aikana hän toimi Euroopan komissiossa kauppapolitiikan komissaarina 1970–1972 ja tiede- ja tutkimusasioiden komissaarina 1973–1974.


title: Ralf Dahrendorf

text: Dahrendorf opiskeli filosofiaa, sosiologiaa ja klassista filologiaa Hampurin yliopistossa vuosina 1947–1952 ja väitteli tohtoriksi 23-vuotiaana. Hän jatkoi akateemista uraansa London School of Economicsissa Karl Popperin oppilaana 1953–1954 ja suoritti tohtorintutkinnon vuonna 1956. Dahrendorf toimi sosiologian professorina Hampurissa (1957–1960), Tübingenissa (1960–1964) ja Konstanzissa (1966–1969). Sen jälkeen hän siirtyi politiikkaan, jossa hän toimi muun muassa Saksan liittopäivien edustajana 1969–1970 ja Euroopan komission jäsenenä 1970–1974. Hänestä tuli London School of Economicsin rehtori vuosiksi 1974–1984 ja Oxfordin yliopiston vararehtori. Dahrendorf palasi vielä Konstanziin professoriksi vuosiksi 1984–1986, kunnes muutti vuonna 1986 pysyvästi Britanniaan. Hän sai Britannian kansalaisuuden vuonna 1988 ja paronin arvonimen ("Baron Dahrendorf of Clare Market in the City of Westminster") 1993, jolloin hänestä tuli myös maan parlamentin ylähuoneen jäsen.


title: Ralf Dahrendorf

text: Dahrendorf oli ajattelultaan pragmaatikko, jota johdatti järki, eivät utopiat. Hän muokkasi saksalaista liberalismia ja piti brittiläistä yhteiskuntaa poliittisesti kypsempänä kuin saksalaista. Hän oli konsensuspolitiikan isä, jonka mukaan pohjoismainen konsensus alkoi kätkeä ongelmia, joihin sen olisi pitänyt puuttua.


title: Ralf Dahrendorf

text: Dahrendorf kuoli syöpään Kölnissä 17. kesäkuuta 2009. Hän oli kuollessaan 80-vuotias.


title: Ralf Dahrendorf

text: Dahrendorf julkaisi teoksia saksaksi ja englanniksi.


title: Los Angeles Sharks

text: Los Angeles Sharks oli Los Angelesista, Kaliforniasta kotoisin ollut yhdysvaltalainen jääkiekkoseura, joka pelasi WHA-liigaa vuosina 1972–1974.


title: Kleobis ja Biton

text: Kleobis () ja Biton () olivat kreikkalaisessa mytologiassa kaksi ihmisveljestä. He olivat Heran papittaren Kydippen poikia, jotka Herodotoksen mukaan vetivät härkien sijasta itse äitinsä vaunuilla Argoksesta Heraionille Heran kunniaksi järjestettyyn juhlaan. Tästä vaikuttuneena Kydippe pyysi Heraa antamaan palkkioksi pojille suurimman onnen, minkä kuolevainen voi saada. Hera määräsi, että veljekset kuolisivat nukkuessaan ja niinpä juhlan jälkeen veljekset mentyään nukkumaan temppeliin eivät enää heränneet.


title: Kleobis ja Biton

text: Tästä vaikuttuneena argoslaiset lahjoittivat Delfoihin kaksi kuros-patsasta, jotka esittivät veljeksiä.


title: Whitby (Kanada)

text: Whitby on kaupunki Ontarion provinssissa Kanadassa. Se sijaitsee Ontariojärven pohjoisrannalla Torontosta itään. Kaupungin väkiluku on noin 122 000 (2011). Monet kaupungin asukkaista käyvät töissä Suur-Toronton kaupungeissa tai Oshawassa.


title: Ketohavusammal

text: Ketohavusammal ("Abietinella abietina") on ketohavusammalten sukuun ja havusammalten heimoon kuuluva lehtisammal.


title: Ketohavusammal

text: Ketohavusammal on keskikokoinen (4 - 12 cm) sammal. Se on väriltään himmeän kellanruskea ja sulkamaisesti yhteen kertaan haarainen. Se kasvaa alustanmyötäisesti tai yläviistoon kohenevasti löyhinä peitteinä. Sen pienet lehdet ovat leveätyviset ja teräväksi kärjeksi kapenevat. Lehden tyvellä on 2 - 4 pitkittäispoimua ja lehdissä on vankka keskisuoni, joka ei kuitenkaan ylety lehden kärkeen asti. Lehtien reunat ovat yläosasta hammaslaitaiset ja alaosasta taakäänteiset. Ketohavusammal on kaksikotinen, mutta itiöpesäkkeet ovat sillä harvinaisia ja se leviääkin itukappaleiden avulla.


title: Ketohavusammal

text: Ketohavusammal on kalkinsuosija ja se viihtyy kuivahkoilla paikoilla koko Suomessa, etelässä yleisempänä kuin pohjoisessa.


title: Bobby Vinton (albumi)

text: Bobby Vinton on Bobby Vintonin kolmaskymmenesneljäs studio albumi, joka julkaistiin 1988. Albumilla on aikaisemmin ilmestyneet kappaleet "Sealed With a Kiss", "Blue on Blue", "Blue Velvet" ja "My Melody of Love".


title: Carl Nathanael af Klercker

text: Carl Nathanael af Klercker, vuoteen 1780 Klerck, (1. marraskuuta 1734 Kågerödin pappila, Skåne – 18. huhtikuuta 1817 Tukholma) oli ruotsalainen sotilas ja vapaaherra (vuodesta 1809).


title: Carl Nathanael af Klercker

text: Suomessa vuodesta 1776 työskennellyt af Klercker laati eteläisestä Suomesta laajan sotilaallisen rekognosointikartaston. Karttoja säilytetään Ruotsin Sota-arkistossa. Suomalaisen Kirjallisuuden Seura julkaisi niistä vuonna 1989 karttoja näköispainoksina sisältävän "Kuninkaan kartaston Suomesta 1776–1805". Kuninkaan kartastoon liittyviä af Klerckerin johtamia suuria kartoitustöitä ovat myös vuonna 2009 Suomessa kirjana julkaistu "Kuninkaallinen merikartasto 1791–1796" Suomenlahden alueelta ja eteläisen suomen rekognosointikartoista johdetut tiekartat, jotka julkaistiin vuonna 2010 nimellä "Kuninkaan tiekartasto Suomesta 1790".


title: Carl Nathanael af Klercker

text: Sotilasuransa Klercker aloitti oleensaan 17 -vuotias. Vuonna 1761 hän yleni Pommerin sodassa luutnantiksi, jonka jälkeen hän eteni saaristolaivaston everstiluutnantiksi. Hän toimi Viaporin komentajana vuosina 1791–1795 sekä 1797–1801. Suomen sotaan kenraaliluutnantti af Klercker osallistui aluksi Suomen ylipäällikön Wilhelm Mauritz Klingsporin alaisuudessa ja sijaisena, kunnes syyskuussa 1808 hänet määrättiin ylipäälliköksi. Vuosina 1810–1812 hän toimi Ruotsin sotahovioikeuden puheenjohtajana.


title: Carl Nathanael af Klercker

text: Klercker mainitaan J. L. Runebergin "Vänrikki Stoolin tarinoissa":


title: Carl Nathanael af Klercker

text: Af Klercker perusti Träskändan kartanon Espooseen, mutta myi sen vuonna 1810 alaiselleen majuri Per Rudman Bergenstrålelle.


title: Thryptí

text: Thryptí (, myös Θρυπτής Όρη, "Thryptís Óri", "Thryptívuoret") eli Siteíavuoret (Σητειακά Όρη, "Siteiaká Óri") on vuoristo Kreetan saaren itäosassa Kreikassa. Sen korkein huippu on Aféntis Kavoúsi, jolla on korkeutta 1 476 metriä. Toinen korkea huippu on 1 320 metriä korkea.


title: Thryptí

text: Thryptívuoristo sijaitsee Lasíthin alueyksikössä Siteían ja Ierápetran kaupunkien välisellä alueella. Alueella ei ole hedelmällisiä tasankoja, mutta se on tarjonnut aikoinaan turvapaikkoja. Thryptívuorten rotkoihin lukeutuu Chan rotko (Han rotko). Vuoristo on suosittu vaelluskohde.


title: Saksa yleisurheilun maailmanmestaruuskilpailuissa

text: Saksan liittotasavalta on osallistunut kaikkiin yleisurheilun ulkoratojen maailmanmestaruuskilpailuihin mukaan lukien vuoden 1976 erillinen 50 kilometrin kävelyn MM-kilpailu sekä vuoden 1980 naisten 3 000 metrin juoksun ja 400 metrin aitajuoksun MM-tapahtuma. Se on saanut MM-kilpailuissa yhteensä 126 mitalia, joista 39 on kultaisia. Se sijoittuu MM-kilpailujen kaikkien aikojen mitalitaulukossa neljänneksi Yhdysvaltain, Kenian ja Venäjän jälkeen. Ilman kultamitalia maa on täyden ohjelman MM-kilpailuissa jäänyt vain Roomassa 1987, jolloin liittotasavaltaan myöhemmin liitetty Saksan demokraattinen tasavalta oli mitalitilaston ykkönen, sekä Pariisissa 2003. Saksa on toiminut MM-kilpailujen isäntämaana vuonna 1993, jolloin kisat pidettiin Stuttgartissa, ja vuonna 2009, jolloin kisakaupunkina oli maan pääkaupunki Berliini.


text: Saksan menestynein MM-kisaurheilija on kiekonheittäjä Lars Riedel, joka voitti kultaa viidesti ja saavutti kerran pronssia vuosina 1991–2001. Astrid Kumbernuss voitti kuulantyönnössä kolme kultamitalia vuosina 1995–1999, ja samaan suoritukseen yltivät kiekonheittäjät Franka Dietzsch vuosina 1999–2007 ja Robert Harting vuosina 2009–2013. Pikajuoksija Katrin Krabbe, seitsenottelija Sabine Braun ja kuulantyöntäjä David Storl ovat kaksinkertaisia kultamitalisteja. Heike Drechsler voitti pituushypyssä kultaa Stuttgartissa 1993 ja Saksan demokraattisen tasavallan riveissä jo kymmenen vuotta aiemmin Helsingin kisoissa. Maan ensimmäinen kultamitalisti oli Birgit Friedmann, joka voitti 3 000 metrin juoksun Sittardissa 1980.


title: Maakirkko

text: Maakirkko () tarkoittaa Saksassa toimivaa protestanttista kirkkoa. Maakirkot ovat muodostuneetuskonpuhdistuksen jälkeen alueellisiksi kirkkokunniksi Saksan historiallisten ruhtinaskuntien mukaan. Saksassa toimii 22 protestanttista maakirkkoa, jotka ovat tunnustukseltaan joko luterilaisia, reformoituja tai yhdistyneitä ().


title: Maakirkko

text: Toisin kuin Pohjoismaissa ja Englannissa, Saksassa ei ollut kokonaista valtionkirkkoa, joka olisi uskonpuhdistuksessa muuttunut protestanttiseksi kirkoksi. Martti Lutherin periaatteen mukaisesti alueen hallitsijan tuli toimia kirkon päämiehenä. Näin protestanttisia kirkkoja syntyi Saksan ruhtinaskuntiin ruhtinaan tunnustuksen mukaisesti. Maakirkkojen synnyssä noudatettiin Augsburgin uskonrauhan periaatetta 'kenen maa sen uskonto' (lat. cuius regio, eius religio). Saksan kirkkojen alueellista jakaumaa muokkasi merkittävästi myöhemmin vielä kolmikymmenvuotinen sota. Maakirkkojen syntyhistorian ja organisaation vuoksi Saksan protestanttisissa kirkoissa ei ole apostolista suksessiota.


title: Maakirkko

text: Saksan keisarikunnan syntyyn asti ruhtinaat olivat tiukasti maakirkkojen muodollisia päämiehiä,maapiispoja henkilökohtaisesta tunnustuksestaan riippumatta. Esimerkiksi Baijerin kuningas toimi Baijerin evankelisluterilaisen kirkon maapiispana. Käytännössä johtajuus toteutui kirkon konsistorin puitteissa.


title: Maakirkko

text: Nykyisin Saksassa toimii 22 maakirkkoa, joiden toiminta-alueiden rajat heijastavat pääsääntöisesti vuoden 1918 poliittista aluejakoa. Poikkeuksena ovat esimerkiksi pienempien kirkkojen yhdistämiset, joita on toteutettu muun muassa Pohjois-Saksassa. Maakirkot ovat seuraavat:Kaikki maakirkot kuuluvatSaksan evankeliseen kirkkoon ja kahdeksan niistä Saksan yhdistyneeseen evankelisluterilaiseen kirkkoon.


title: Etelä-Korea yleisurheilun maailmanmestaruuskilpailuissa

text: Etelä-Korea on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saavuttanut yhden mitalin ja viisi kertaa on eteläkorealaisurheilija yltänyt pistesijoille eli kahdeksan parhaan joukkoon. Ainoa mitalisti on kävelijä Kim Hyun-sub, joka Daegussa 2011 sijoittui 20 kilometrin kävelyssä lopulta pronssisijalle kun kolme hänen edelleen sijoittunutta venäläistä hylättiin dopingin takia. Kim Jae-ryong sijoittui maratonilla neljänneksi Stuttgartissa 1993. Lee Jin-Taek sijoittui korkeushypyssä kahdeksanneksi Ateenassa 1997 ja kuudenneksi Sevillassa 1999. Daegussa 2011 Park Chil-sung sijoittui kuudenneksi 50 kilometrin kävelyssä.


text: Etelä-Korean kaupunki Daegu järjesti vuoden 2011 MM-kilpailut.


title: Michael Daingerfield

text: Michael Daingerfield Hall (s. 29. lokakuuta 1970 Toronto, Ontario) on kanadalainen Leo-ehdokkuuden saanut näyttelijä, tuottaja ja käsikirjoittaja. Hän on näytellyt useiden televisiosarjojen lisäksi elokuvissa, kuten "Kolmas kaksonen", "Unensieppaaja", "Catwoman", "Rankka viikonloppu" ja "Pahan sanansaattajat". Lisäksi Daingerfield on tehnyt useita äänirooleja animaatioihin. Hän oli muun muassa Ace Venturan roolissa "", Infernon äänenä "issa", kuuluttajana "Viidakon Ykässä" ja Yksisarvisen äänenä "issa".


title: Pohjois-Korea yleisurheilun maailmanmestaruuskilpailuissa

text: Pohjois-Korea on osallistunut yleisurheilun ulkoratojen maailmanmestaruuskilpailuihin vuosina 1983, 1999, 2003, 2005, 2009, 2013, 2015 ja 2017. Se on saanut MM-kilpailuissa yhden mitalin. Jong Song-Ok voitti kultaa naisten maratonilla Sevillassa 1999. Hänen lisäkseen kahdeksan parhaan joukkoon ovat yltäneet vain Ham Bong-Sil, joka sijoittui naisten maratonilla viidenneksi Pariisissa 2003, sekä Kim Hye-Gyong, joka sijoittui naisten maratonilla kahdeksanneksi Moskovassa 2013.


text: Berliinin MM-kilpailuissa 2009 pohjoiskorealaiset urheilijat kilpailivat vain maratonilla: miesten kilpailussa tuloksena olivat sijat 43 ja 51 sekä naisten kilpailussa sijat 20, 33, 42 ja 48. Moskovassa 2013 mukana oli vain neljä naismaratoonaria, joista kolme maaliin päässyttä saivat sijoitukset 8, 14 ja 17. Pekingissä 2015 kilpailleista kolmesta maratoonarista Kim Hye-Song sijoittui naisten kilpailussa yhdeksänneksi ja Pak Chol miesten juoksussa 11:nneksi. Lontoossa 2017 kilpailleista kolmesta naismaratoonarista maaliin päässeiden sijat olivat 15 ja 29.


title: Iran yleisurheilun maailmanmestaruuskilpailuissa

text: Iran osallistui yleisurheilun ulkoratojen täyden ohjelman ensimmäisiin maailmanmestaruuskilpailuihin vuonna 1983. Sen jälkeen se on ollut poissa kisoista vuosina 1987, 1991 ja 1997. Kiekonheittäjä Ehsan Hadadi on ainoa kahdeksan parhaan joukkoon sijoittunut iranilainen. Hän sijoittui Daegussa 2011 kolmanneksi ja Osakassa 2007 seitsemänneksi.


title: Mauritius yleisurheilun maailmanmestaruuskilpailuissa

text: Mauritius on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Mitaleja se ei ole saavuttanut ainuttakaan ja vain kaksi urheilijaa on yhteensä viisi kertaa yltänyt pistesijoille eli kahdeksan parhaan joukkoon. Stéphane Buckland sijoittui 200 metrin juoksussa kuudenneksi Edmontonissa 2001 sekä viidenneksi Pariisissa 2003 ja neljän yhdysvaltalaisjuoksijan jäljessä Helsingissä 2005. Eric Milazar sijoittui 400 metrin juoksussa neljänneksi vuonna 2001 ja viidenneksi vuonna 2003.


text: Daegussa 2011 Mauritiuksen kisajoukkueeseen kuului kaksi urheilijaa ja Moskovassa 2013 ja Pekingissä 2015 vain yksi.


title: Sri Lanka yleisurheilun maailmanmestaruuskilpailuissa

text: Sri Lanka osallistui yleisurheilun ulkoratojen maailmanmestaruuskilpailuihin ensimmäisen kerran vuonna 1987 ja on ollut tauotta mukana vuodesta 1993. Sen ainoa MM-mitalisti on Susanthika Jayasinghe, joka saavutti 200 metrin juoksussa hopeaa Ateenassa 1997 ja pronssia Osakassa 2007. Maan muut urheilijat eivät ole yltäneet pistesijoille eli kahdeksan parhaan joukkoon. Moskovassa 2013 Nadeeka L. Babaranda Liyanage sijoittui keihäänheitossa 12:nneksi.


Koripallon naisten Euroopan-mestaruuskilpailut ovat joka toinen vuosi järjestettävä koripallon arvokisaturnaus eurooppalaisille naismaajoukkueille. Ensimmäiset naisten EM-kilpailut järjestettiin Italiassa 1938 ja seuraavat sodan jälkeen Unkarissa 1950. Kilpailut järjestettiin parillisina vuosina, kunnes vuoden 1980 Jugoslavian kisojen jälkeen seuraavat EM-kilpailut järjestettiin jo seuraavana vuonna Italiassa. Tuon jälkeen kilpailut on järjestetty parittomina vuosina.


title: Koripallon naisten Euroopan-mestaruuskilpailut

text: Neuvostoliitto voitti kaikkiaan 21 koripallon naisten Euroopan-mestaruutta, näistä 17 peräkkäin vuosina 1960–1991. Seuraavaksi menestyneimmät maat ovat kolmeen mestaruuteen yltänyt Venäjä ja kahteen mestaruuteen yltäneet Ranska ja Espanja. Venäjän lisäksi entisistä neuvostotasavalloista ovat mestaruuteen yltäneet myös Ukraina ja Liettua. Muut yhden Euroopan-mestaruuden voittaneet maat ovat Italia, Bulgaria, Puola ja Tšekki.


title: Euroliiga-kausi 2005–2006

text: Euroliigakausi 2005–2006 oli kuudes ULEB-liiton järjestämä kansainvälinen koripalloturnaus. Edellisvuoden mestari oli Maccabi Tel Aviv BC ja Final Four pelattiin O Arenassa, Tšekissä. Sarjassa pelasi yksi suomalainen, Teemu Rannikko, jonka joukkue oli KK Union Olimpija. Kauden voitti CSKA Moskova.


title: Serbia yleisurheilun maailmanmestaruuskilpailuissa

text: Serbia on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se oli mukana myös Sittardissa 1980 käydyissä naisten 400 metrin aitajuoksun ja 3 000 metrin juoksun erilliskisoissa. Vuosina 1980–1991 ja 1995–2001 maa kilpaili Jugoslavian nimellä, vuonna 1993 maan urheilijat pääsivät MM-kisoihin poliittisista syistä niin sanottuina riippumattomina osanottajina, ja vuosien 2003 ja 2005 kisoissa maan nimenä oli Serbia ja Montenegro.


text: Ensimmäiset mitalinsa Serbia sai Moskovassa 2013, kun Ivana Španović saavutti naisten pituushypyssä ja Emir Bekrić miesten 400 metrin aitajuoksussa pronssia. Kahdeksan parhaan joukkoon on yltänyt vähintään yksi urheilija kaikissa muissa kisoissa paitsi Ateenassa 1997 ja Osakassa 2007. Sittardissa 1980 Breda Pergar sijoittui 3 000 metrin juoksussa viidenneksi. Helsingissä 1983 Nenad Stekić oli pituushypyssä viides ja Dragan Zdravković 1 500 metrin juoksussa kahdeksas. Roomassa 1987 Slobodan Popović sijoittui miesten 800 metrin juoksussa seitsemänneksi ja Slobodanka Čolović naisten vastaavassa lajissa kahdeksanneksi. Tokiossa 1991 Dejan Jovkovićin, Nenad Đurovićin, Ismail Mačevin ja Slobodan Brankovićin muodostama 4 × 400 metrin viestijuoksujoukkue sijoittui neljänneksi ja Dragan Perić oli kuulantyönnössä seitsemäs. Stuttgartissa 1993 Perić sijoittui viidenneksi, Sevillassa 1999 kuudenneksi ja Edmontonissa 2001 viidenneksi. Göteborgissa 1995 Aleksandar Raković päätyi 50 kilometrin kävelyssä kuudenneksi ja Dragutin Topić korkeushypyssä kahdeksanneksi. Vuonna 1999 Topić sijoittui neljänneksi. Pariisissa 2003 Olivera Jevtić sijoittui maratonilla kahdeksanneksi ja Helsingissä 2005 Dragana Tomašević kiekonheitossa seitsemänneksi. Berliinissä 2009 Biljana Topić sivusi maan siihen mennessä parasta MM-kisasaavutusta sijoittumalla kolmiloikassa neljänneksi. Daegussa 2011 Mihail Dudaš oli kymmenottelussa kuudes ja Tomašević kiekonheitossa seitsemäs. Moskovassa 2013 Serbia ei kahden mitalinsa lisäksi saanut sijoituksia kahdeksan parhaan joukkoon; keihäänheittäjä Tatjana Jelača sijoittui yhdeksänneksi. Pekingissä 2015 Ivana Španović saavutti jälleen pronssia. Lisäksi kuulantyöntäjä Asmir Kolašinac sijoittui seitsemänneksi. Lontoossa 2017 Španović sijoittui neljänneksi.


title: Aló Presidente

text: Aló Presidente ("suomeksi: Haloo Presidentti") on Venezuelan presidentti Hugo Chávezin vetämä viikoittainen televisio-ohjelma. Keskustelutyyppinen ohjelma lähetetään sunnuntaisin kello 11 alkaen. Ohjelmalla ei ole virallista päättymisaikaa, ja yleensä se kestää useita tunteja.


title: Christine C. Quinn

text: Christine Callaghan Quinn (s. 25. heinäkuuta 1966 Glen Cove, New York) on yhdysvaltalainen demokraattisen puolueen poliitikko. Hänet valittiin vuonna 1999 New Yorkin kaupunginvaltuustoon, jonka puheenjohtaja hänestä tuli vuonna 2006. Hän on ensimmäinen nainen ja ensimmäinen avoimesti homoseksuaalinen henkilö New Yorkin kaupunginvaltuuston puheenjohtajan tehtävässä.


title: Christine C. Quinn

text: "New York Post" sijoitti vuonna 2007 Quinnin New Yorkin 50:n vaikutusvaltaisimman naisen listalla kolmanneksi.


title: Sierra Leone yleisurheilun maailmanmestaruuskilpailuissa

text: Sierra Leone on osallistunut yleisurheilun ulkoratojen täyden ohjelman maailmanmestaruuskilpailuihin vuodesta 1983. Vuoden 2003 kisoihin Pariisissa ja vuoden 2013 kisoihin Moskovassa se ei osallistunut. Maa ei ole saavuttanut MM-kisoissa yhtään mitalia. Ainoa pistesijalle eli kahdeksan parhaan joukkoon yltänyt urheilija on Eunice Barber, joka Göteborgissa 1995 sijoittui seitsenottelussa neljänneksi. Barber voitti myöhemmin kaksi maailmanmestaruutta Ranskan edustajana.


title: Kvitegga

text: Kvitegga on Skandeihin kuuluva vuori Norjassa Ørstan ja Strandan kuntien rajalla. Sen korkeimman huipun korkeus merenpinnan tasosta on 1 717 metriä ja on siten Sunnmørsalpenen vuoriston huipuista korkein.


title: Slogen

text: Slogen on Skandeihin kuuluva vuorenhuippu Norjassa Ørstan kunnassa. Huipun korkeus merenpinnan tasosta on 1 564 metriä.


title: Tatra T138

text: Tatra T138 on tšekkoslovakialaisen Tatran vuosina 1959 - 1971 valmistama kuorma-automalli. Se kehitettiin seuraajaksi T111-mallille, jota valmistettiin rinnalla vuoteen 1962 asti.


title: Tatra T138

text: Päätös T111:n korvaamisesta syntyi jo 1952. T138 esiteltiin yhdessä T137:n kanssa Tšekkoslovakian toisilla koneenrakennusmessuilla Brnossa 1956. 70 % auton osista periytyi T111:stä.


title: Tatra T138

text: T138:ssa oli voimanlähteenä Julius Mackerlen suunnittelema täysin uusi, ilmajäähdytetty nelitahtinen V8-dieselmoottori mallinimeltään T928. Se oli edeltäjäänsä, T111:ssä käytettyä V12-moottoria taloudellisempi, kevyempi ja yksinkertaisempi. Imu- ja pakoventtiilit toimivat yhden, sylinterilohkoon sijoitetun nokka-akselin ja työntötankojen välityksellä. Sylinteririvien välissä oli jäähdytyspuhallin, jonka pyörimisnopeus säätyi termostaatin ja hydraulisesti toimivan kytkimen kautta.


title: Tatra T138

text: Moottori oli sijoitettu etuakselin etupuolelle. Sen ja vaihteiston välissä oli lyhyt väliakseli. Kytkin oli kaksilevyinen ja kuiva, ja mukavuusvarusteena oli alipainetehostin. Vaihteisto oli viisivaihteinen ja vaihteet 2-5 oli synkronoitu. Tämän lisäksi autossa oli kaksiportainen alennusvaihde.


title: Tatra T138

text: Autossa oli kantavana rakenteena keskusputkirunko, johon voimansiirto oli yhdistetty. Putken etupäässä oli etuakselin vetopyörästö ja sen takana oli pätkä runkoputkea, jonka sisällä kulki etuakselille menevä kardaaniakseli. Putken takapäässä oli alennusvaihde, josta lähti runkoputki kardaaniakseleineen taka-akselille. Kaksiakselisella telillä varustettujen mallien vetopyörästöjen välillä putkirakenne oli toteutettu vastaavasti. Jokaiselta akselilta löytyi sähköpneumaattisesti toimiva tasauspyörästön lukko.


title: Tatra T138

text: Kaikilla akseleilla oli heilurityyppinen erillisjousitus. Etuakselilla oli vääntösauvajousitus. Nelivetoisessa muunnelmassa taka-akseli oli jousitettu vastaavasti, mutta telillä varustetussa mallissa oli pitkittäin asetetut puolielliptiset lehtijouset, jotka toimivat samalla telin keinuvipuina.


title: Tatra T138

text: Jarruina oli paineilmatoimiset, kaksipiiriset rumpujarrut. Seisontajarrua varten runkoputken takapäähän oli rakennettu erillinen jarrurumpu, joka vaikutti suoraan voimansiirtoon.


title: Tatra T138

text: T138:ssa oli panostettu kuljettajan ergonomiaan. Autossa oli muun muassa hydraulinen ohjaustehostin ja paineilmatehosteinen kytkin. Sähköjärjestelmä oli PAL Magnetonin valmistama 24-volttinen ja auton huippunopeus oli 71 km/h.


title: Tatra T138

text: Vääntöjäykän rungon, erillisjousituksen ja jokapyörävedon ansiosta auto oli erittäin maastokelpoinen. Keskusputkirunkorakenteen teknisten hyötyjen lisäksi ratkaisun etuna oli modulaarisuus, sillä rungon mittaa pystyi helposti muuttamaan sovelluskohtaisesti.


title: Tatra T138

text: T138 oli laajasti käytössä erilaisten ajoneuvosovellusten alustana. Erityisen suosittu se oli maansiirtoajossa, mutta niitä oli paljon myös nosturi-, palo- ja betoniautojen alustoina.


title: Tatra T138

text: Turboahtimella varustettujen versioiden mallinimi oli T138 NT6×6.


title: Tatra T138

text: Armeijan sovelluksista merkittävimmässä roolissa oli pioneerien koottavan ponttonisillan kuljetukseen käyttämä sovellus T138PP16V. Järjestelmä oli 1960-luvulla eräs parhaista alallaan nopean pystytettävyytensä ansiosta. Muita pioneeriaselajin käyttämiä T138:n alustalle rakennettuja sovelluksia olivat kaivinkone T138D-031a, liikkuva porauskalusto PZV, huoltoauto AV-8, nosturiauto AB-063 ja maansiirtoajoneuvo T138S-1/S-3. Lavalla varustettua mallia T138VN käytettiin raskaiden kuormien siirtelyyn sekä 100 mm panssarintorjuntakanuuna vz.53:n vetämiseen.


title: Tatra T138

text: Ilmavoimien T138-sovelluksiin lukeutui polttoaineenkuljetukseen tarkoitettu, kapasiteetiltaan 11 000-litrainen säiliöauto T138CL, lentokenttien liikkuvaan valaistusohjaukseen käytetty MLOK-1 sekä lentokenttäpaloauto CAS-32.


title: Tatra T138

text: Kolmiakselinen, raskaiden kuormien vetämiseen tarkoitettu malli oli nimeltään T138NT. Sen pääasiallinen käyttökohde oli liikuteltavien komentokeskusten vetäminen.


title: Tatra T138

text: T138CL-säiliöautoja myytiin sotilaskäyttöön Itä-Saksaan, Puolaan, Egyptiin, Syyriaan ja Libyaan.


title: Tatra T138

text: Vuonna 1969 esiteltiin parannettu versio T148, jota valmistettiin samanaikaisesti T138:n kanssa vuoteen 1971 asti. T138:n valmistuksen päättyessä kokonaisvalmistusmääräksi tuli kaikkiaan 45 900 kappaletta. Niitä vietiin Neuvostoliittoon, Bulgariaan, Romaniaan, Puolaan, Ranskaan, Itävaltaan ja Alankomaihin.


title: Zimbabwe yleisurheilun maailmanmestaruuskilpailuissa

text: Zimbabwe on osallistunut yleisurheilun ulkoratojen täyden ohjelman maailmanmestaruuskilpailuihin ensimmäisistä kisoista eli vuodesta 1983 lähtien. Maan urheilijat ovat saavuttaneet yhden mitalin ja kaksi pistesijaa. Ngonidzashe Makusha sijoittui pituushypyssä kolmanneksi Daegussa 2011. Ken Harnden sijoittui 400 metrin aitajuoksussa kuudenneksi Göteborgissa 1995. Ateenassa 1997 4 × 400 metrin viestijuoksujoukkue, johon kuuluivat Harndenin lisäksi Tawanda Chiwira, Phillip Mukomana ja Savieri Ngidhi, sijoittui kuudenneksi.


title: Helsinki–Hollola

text: Helsinki–Hollola on popyhtye Egotripin neljäs albumi. Se julkaistiin vuonna 2000. Levy oli ensimmäinen tuottaja Lasse Kurjen kanssa, joka on tuottanut yhtyeen kaikki albumit "Helsinki–Hollolan" jälkeen. Levyn mukana oli tietokoneella toimivaa multimediaa, joka sisälsi muun muassa tietoa yhtyeen jäsenistä, soinnut ja sanat levyn kappaleisiin, studiopäiväkirjan sekä ”Koivuniemen herra” -videon. Albumin nauhoituksia hidastutti alinomaa kaatuileva tietokone.


title: Helsinki–Hollola

text: Albumi nousi Suomen virallisen listan sijalle 15.


title: Helsinki–Hollola

text: Sovitukset Egotrippi ja Lasse Kurki.


title: Jakta

text: Jakta on Skandeihin kuuluva vuorenhuippu Norjassa Ørstan kunnassa. Huipun korkeus merenpinnan tasosta on 1 588 metriä.


title: Doloreksen tunnustus

text: Doloreksen tunnustus on Stephen Kingin romaani, joka ilmestyi 1992. Suomennos julkaistiin vuotta myöhemmin.


title: Doloreksen tunnustus

text: Little Tall Islandissa pahasuinen Dolores Claiborne on poliisien kuulustelussa syytettynä rikkaan Vera Donovanin murhasta. Dolores kieltää kaiken ja kertoo oman näkemyksensä koko selkkauksesta ja siinä kehittyneestä suhteesta Veran kanssa. Lisäksi hän paljastaa asioita jo kauan saarelaisten puheenaiheena olleen Doloreksen miehen Joen kuolemasta, joka tapahtui täydellisen auringonpimennyksen aikaan.


title: Doloreksen tunnustus

text: Kingin muissa teoksissa on viittauksia "Doloreksen tunnustukseen". Auringonpimennyksen aikaan 20. heinäkuuta 1963, samana päivänä kun Dolores Claiborne tappoi miehensä, "Julma leikki" -romaanin Jessietä ahdisteltiin. "Myrskyn silmässä" -elokuvassa mainitaan Dolores Claiborne ja hänen miehensä Joe St. George.


title: Doloreksen tunnustus

text: Romaanista tehtiin vuonna 1995 elokuvasovitus. Elokuvan ohjasi Taylor Hackford ja pääosassa esiintyi Kathy Bates ja Jennifer Jason Leigh.


title: Riehakas ryöstö

text: Riehakas ryöstö () on brittiläinen rikoselokuva vuodelta 1969. Elokuvan käsikirjoitti Troy Kennedy Martin ja ohjasi Peter Collinson. Pääosissa nähdään Michael Caine, Noël Coward ja Benny Hill. Myös Mini-autot ovat elokuvassa keskeisessä osassa, sillä niitä käytetään tarinan ryöstössä pakovälineinä.


title: Riehakas ryöstö

text: Riehakas ryöstö on säilyttänyt suosionsa nykypäivään asti. Marraskuussa 2004 "Total Film" -lehti valitsi sen kaikkien aikojen 27. parhaaksi brittiläiselokuvaksi. Se ei kuitenkaan menestynyt julkaisuhetkellään Yhdysvalloissa, mihin Caine pitää syynä harhaanjohtavaa ja huomaamatonta markkinointikampanjaa. Elokuva oli ehdolla kuitenkin Golden Globe -voittajaksi (paras ulkomainen englanninkielinen elokuva), mutta jatko-osien suunnittelu haudattiin sillä erää.


title: Riehakas ryöstö

text: Elokuvasta tehtiin uusintaversio "The Italian Job" vuonna 2003.


title: Riehakas ryöstö

text: Vankilasta vapautunut veijarimainen englantilaiskelmi Charlie Croker suunnittelee vuosisadan kultaryöstöä. Hän kokoaa ryhmällisen kokeneita konnia, jotka matkaavat Italiaan toteuttaakseen päällisin puolin mahdottomalta näyttävän teon. Ryhmä aikoo varastaa 4 miljoonan dollarin arvoisen kultalastin aivan Italian mafian silmien edestä. Pako kohti Sveitsin rajaa toteutetaan ajamalla Mini-autoilla läpi Torinon katujen.


title: Vassdalstinden

text: Vassdalstinden on Skandeihin kuuluva vuorenhuippu Ørstan kunnassa, Norjassa. Huipun korkeus merenpinnan tasosta on 1 277 metriä.


title: Suomen Kansallissosialistit

text: Suomen Kansallissosialistit (SKS) oli vuosina 1941–1944 toiminut suomalainen kansallissosialistinen puolue, jota johti Yrjö Raikas. Puolueen äänenkannattaja oli "Kansallissosialisti".


title: Suomen Kansallissosialistit

text: SKS:n rekisteröidyt yhdistykset – "Yleinen Kansallissosialistinen Yhdistys" ja "Kansallissosialismin Kannatusyhdistys" – lakkautettiin Suomen ja Neuvostoliiton solmiman välirauhansopimuksen 21. artiklan nojalla 23. syyskuuta 1944, heti samana päivänä, kun sopimus hyväksyttiin ja astui voimaan.


title: Suomen Kansallissosialistit

text: SKS aloitti toimintansa joulukuussa 1941, kun Arvi Kalstan kanssa vuosia yhteistyötä tehnyt Yrjö Raikas riitaantui aatetoverinsa kanssa. Raikas syytti Kalstaa ja tämän johtamaa Kansallissosialistien Järjestöä (KSJ) etenkin passiviisuudesta. Kalstan mielestä jatkosodan ilmapiiri ei tarjonnut mahdollisuuksia liikkeen laajentamiselle. KSJ:n äänenkannattajaa päätoimittanut Raikas oli toista mieltä.


title: Suomen Kansallissosialistit

text: Uusi järjestö vietiin yhdistysrekisteriin marraskuussa 1942 nimellä "Yleinen Kansallissosialistinen Yhdistys". Sääntöjensä mukaan järjestön tarkoituksena oli yhdistää Suomen kansa ja lisätä sen hyvinvointia. Tämän oli tarkoitus tapahtua positiivisia rotuominaisuuksia korostamalla. Syksyllä 1942 perustettiin myös "Kansallissosialistin Kannatusyhdistys" lehden tueksi. Marraskuussa järjestön toimialaa laajennettiin ja nimeksi tuli "Kansallissosialismin Kannatusyhdistys".


title: Suomen Kansallissosialistit

text: Yrjö Raikkaan läheisin liittolainen oli hänen nuorempi veljensä Lauri Raikas. Muita SKS:n aktiiveja olivat muun muassa Arvi Nuorimo ja Vietti Nykänen. Nuorimo tuli mukaan, kun Raikas SKS:ää perustaessaan yritti rekrytoida aktiiveja Suomen Kansallissosialistisesta Työjärjestöstä. Nuorimon ja J.E. Tuomisen tuolloin perustama Aseveljien Työjärjestö ei kuitenkaan liittynyt SKS:ään, ja se lakkautettiin kesällä 1942. Nuorimo jatkoi toimintaansa SKS:ssä, mutta viranomaiset eivät antaneet hänen esiintyä sen nimissä julkisissa tilaisuuksissa.


title: Suomen Kansallissosialistit

text: SKS toimi aloittaessaan vain Helsingissä. Helmikuussa 1942 perustettiin osasto Turkuun ja huhtikuussa Tampereelle. Vuosien 1942–1943 aikana paikallisjärjestöjä toimi lisäksi Hämeenlinnassa, Jyväskylässä, Raumalla, Salossa, Tikkakoskella ja Vaasassa. Helsingissä toimi useampia osastoja, joista muodostettiin piirijärjestö. Naisjärjestö "SKS-naiset" perustettiin maaliskuussa 1942 ja nuorisojärjestö "SKS-nuoret" lokakuussa. Puolueaktiiveista monet olivat koululaisia. Vuonna 1944 Raikas kertoi Valpon kuulusteluissa, että SKS:ään kuului vuonna 1942 noin 1 500 jäsentä, joista kuitenkin vain pieni osa oli aktiivisesti mukana toiminnassa.


title: Suomen Kansallissosialistit

text: Loppuvuonna 1943 Raikas maksoi Teo Snellmanin Vapaa Suomi -lehden velat, jolloin SKT:n ja sen lehden voimat yhdistettiin SKS:n ja Kansallissosialistin kanssa. Asiasta oltiin keskusteltu jo keväästä lähtien. Vapaasta Suomesta tehtiin SKS:n kuukausilehti, jonka rinnalla Kansallissosialisti ilmestyi viikoittain. Snellman otettiin mukaan Kansallissosialistin toimitusneuvostoon, ja hän johti SKS-nuorten kanssa voimansa yhdistänyttä (aimmin SKT:n alaista) Nuoret Valtakunnan Rakentajat -nuorisojärjestöä. Joulukuussa 1943 perustettiin myös Snellman-johtoinen Suomen kansallinen sanomalehtimiesliitto, johon tuli mukaan toimittajia monista äärioikeistolaisista lehdistä.


title: Suomen Kansallissosialistit

text: SKS:n toiminta jatkui aktiivisena Moskovan välirauhaan asti. Kesällä 1944 SKS pyrki hyödyntämään Suomen ja Saksan lähentyneitä suhteita (Ryti–Ribbentrop-sopimus), mutta yrityksistä ei tullut mitään. Kansallissosialistin viimeinen numero ilmestyi 1. syyskuuta. Seuraavana päivänä Valpo aloitti toimenpiteet suomalaisia natsijohtajia vastaan.


title: Suomen Kansallissosialistit

text: "Kansallissosialisti" aloitti ilmestymisensä tammikuussa 1941 Kansallissosialistien Järjestön äänenkannattajana. Loppuvuonna 1941 päätoimittaja Raikas ajautui konfliktiin KSJ-johtaja Kalstan kanssa, perusti uuden järjestön, ja vei lehden mukanaan. Kalsta vei kiistan oikeuteen, mutta asiasta ei ilmeisesti koskaan annettu päätöstä.


title: Suomen Kansallissosialistit

text: Kansallissosialisti oli suurin ja elinvoimaisin suomalaisista natsilehdistä. Se aloitti ilmestymisensä viikkolehtenä. Vuoden 1942 tammikuusta toukokuuhun Kansallissosialisti ilmestyi kuudesti viikossa. Paluu viikkolehdeksi johtui rahoittaja Sylvester Mankin vetäytymisestä. Lehti ilmestyi päivittäin myös tammikuusta helmikuuhun 1943. Kansallissosialistissa oli paljon mainoksia ja sen talous oli hyvin järjestetty. Lehteä kustansi "Kustannus Oy Kansi". Vuonna 1943 lehdellä oli tuloja yli 2 miljoonaa markkaa. Raikkaan mukaan levikki oli tuolloin noin 7 000–9 000, joista meni tilaajille 5 000 kappaletta.


title: Suomen Kansallissosialistit

text: Kansallissosialistin kirjoitustyyli oli populistinen. Lehdessä hyökättiin usein muun muassa epäpäteviä viranhaltijoita vastaan. Lehti aiheutti runsaasti töitä valtion sensuuriviranomaisille.


title: Suomen Kansallissosialistit

text: SKS:n ohjelma julkaistiin Kansallissosialistin 24. heinäkuuta 1942 ilmestyneessä numerossa. Ohjelma otti vaikutteita NSDAP:n vuoden 1920 ohjelmasta, mutta yhtäläisyydet eivät olleet aivan yhtä suuria kuin joillakin muilla suomalaisilla natsipuolueilla. Suomen kansalaisiksi SKS oli valmis kelpuuttamaan vain ne, jotka ”veri-, kohtalo- ja kulttuurisitein” kuuluivat ”Suomen kansan kohtalonyhteyteen”. Suomalainen rotu tuli SKS:n mukaan pitää puhtaana muun muassa siten, että "epäterveet avioliitot" estettäisiin. SKS vaati myös elintilaa, joka suomalaisille ”terveen veren ja vaiston oikeudelle” kuului, ja se halusi Suomen liittyvän saksalaisjohtoiseen ”uuteen Eurooppaan”. Suomi haluttiin valtion ainoaksi viralliseksi kieleksi.


title: Suomen Kansallissosialistit

text: Puolue halusi kumota vapaaseen kilpailuun perustuvan kapitalismin. Työelämässä SKS kannatti korporatistisia ajatuksia. Puolueohjelman suomalainen erityispiirre oli maanviljelyn merkityksen korostaminen. Ohjelman lisäksi SKS:n ajatuksia tuotiin esiin Raikkaan kirjasessa "Demokratia ja kansallissosialismi" (1942).


title: Joku Roti Records

text: Joku Roti Records eli JRR oli 2007 perustettu tamperelainen hip hop -musiikkiin keskittynyt levy-yhtiö.


title: Joku Roti Records

text: Joku Roti lopetti toimintansa itsenäisenä levy-yhtiönä kesäkuussa 2015 Monsp Recordsin ostettua sen toiminnan ja artistit itselleen.


title: Sætretindane

text: Sætretindane on Skandeihin kuuluva monihuippuinen vuori Ørstan kunnassa, Norjassa. Sen päähuiput ovat Nøre Sætretinden (1 365 m) ja Søre Sætretinden (1 358 m).


title: Mosambik yleisurheilun maailmanmestaruuskilpailuissa

text: Mosambik on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saanut MM-kilpailuissa yhteensä viisi mitalia, joista kolme on kultaisia.


text: Mosambikin ainoa MM-kisojen mitalisti on Maria Mutola, joka on ainoana naisena voittanut 800 metrin juoksun maailmanmestaruuden kolme kertaa. Mutolan kultamitalit ovat vuosilta 1993, 2001 ja 2003. Lisäksi hän saavutti hopeaa vuonna 1999 ja pronssia vuonna 1997, sijoittui neljänneksi vuosina 1991 ja 2005 sekä oli vielä vuonna 2007 mukana loppukilpailussa mutta keskeytti. Stuttgartissa 1993 naisten 800 metrin juoksun loppukilpailussa oli mukana toinenkin mosambikilainen, Tina Paulino, joka kuitenkin kaatui takasuoralla runsaan 200 metrin päässä maalista. Hän sijoittui seitsemänneksi käveltyään maaliin yli minuutin pääjoukon jäljessä ja sai ajan, joka on kyseisessä lajissa MM-kisahistorian heikoin kaikki alkueräjuoksutkin huomioon ottaen.


text: Daegun 2011 MM-kisoihin osallistui vain kaksi mosambikilaisurheilijaa, eivätkä he menestyneet: Anatercia Quive karsiutui naisten 100 metrin juoksun ja Kurt Couto miesten 400 metrin aitajuoksun alkuerissä. Moskovassa 2013 Mosambikin ainoa edustaja Flavio Seholhe karsiutui miesten 1 500 metrin juoksun alkuerissä. Pekingissä 2015 Kurt Couto pääsi 400 metrin aitajuoksussa välieriin. Lontoossa 2017 Creve Armando Machava karsiutui miesten 400 metrin aitajuoksun alkuerissä.


title: George Abela

text: George Abela () (s. 22. huhtikuuta 1948) on maltalainen poliitikko, joka oli Maltan tasavallan presidentti 4. huhtikuuta 2009 alkaen viiden vuoden ajan eli vuoteen 2014 asti. Abela kuuluu Työväenpuolueeseen (), joka on johtavassa asemassa Maltan politiikassa.


title: Djibouti yleisurheilun maailmanmestaruuskilpailuissa

text: Djibouti on osallistunut yleisurheilun ulkoratojen maailmanmestaruuskilpailuihin vuosina 1983–1999 sekä väliin jääneiden Edmontonin kisojen jälkeen jälleen vuodesta 2003. Se on saavuttanut MM-kilpailuissa kaksi hopeamitalia ja yhden pronssin. Ahmed Salah sijoittui maratonilla toiseksi Roomassa 1987 ja Tokiossa 1991. Ayanleh Souleiman sijoittui 800 metrin juoksussa kolmanneksi Moskovassa 2013. Muita djiboutilaisurheilijoita ei ole yltänyt pistesijoille eli kahdeksan parhaan joukkoon.


title: Hietamerinarsissi

text: Hietamerinarsissi ("Pancratium maritimum") () on narsissikasvien heimoon ja merinarsissien sukuun kuuluva kasvi. Sitä kasvaa Euroopan eteläosassa, kuten Välimeren alueella.


title: Hietamerinarsissi

text: Kasvi on yksikotinen eli samoissa yksilöissä on sekä heteitä että emejä. Kasvi kukkii elokuusta lokakuuhun ulottuvana aikana. Kukat ovat väriltään valkoisia.


title: Hietamerinarsissi

text: Hietamerinarsissi kasvaa meren läheisyydessä hiekalla. Myös vähän vuorovesirajan yläpuolella kasvia tavataan. Kasvia tavataan niin emäksisessä ja happamassa kuin neutraalissakin maaperässä. Maaperän on oltava kostea tai kuiva. Hietamerinarsissi kasvaa erittäin aurinkoisessa paikassa, eikä viihdy varjossa.


title: Timeless

text:
Timeless on Bobby Vintonin kolmaskymmenesviides studioalbumi, joka ilmestyi 1989.
Albumilta julkaistiin kaksi singleä: "It's Been One of Those Days" ja "Please Tell Her That I Said Hello."


title: Timeless

text: Singlet - Billboard (North America)


title: Basil Hiiri

text: Basil Hiiri () on Disneyn hahmo, joka esiintyy Basil Hiiri – Mestarietsivä -piirroselokuvassa ja sarjakuvissa. Basil Hiiri on hiirimaailman Sherlock Holmes ja asuu Holmesin kellarissa Baker Street 221B:ssä. Hänen apulaisensa on tohtori Dawson ja päävihollisensa professori Ratigan.


title: Basil Hiiri

text: Basil Hiiri -sarjakuvia on ilmestynyt 57 ja lyhyitä vitsisarjoja 10. Sarjaa ovat käsikirjoittaneet Paul Halas, Tom Anderson, François Corteggiani, Evert Geradts ja Frank Jonker. Piirtäjiä ovat olleet muun muassa Giorgio Cavazzano, Xavier Vives Mateu ja espanjalaisen Comicup Studion taiteilijat. Ensimmäinen Basil-tarina oli vuonna 1986 julkaistu piirroselokuvan sarjakuvasovitus "Basil Hiiri – Mestarietsivä" (, François Corteggianin käsikirjoittama ja Giorgio Cavazzanon piirtämä). Tarinoita on julkaistu eniten Hollannissa (53) ja Suomessa (31) sekä eri Pohjoismaissa..


title: Basil Hiiri

text: Muista Disney-sarjakuvista poiketen Basil Hiiri kumppaneineen asuu todenmukaisessa ihmisten Lontoossa. Lontoon katukuvaan on sijoitettu miniatyyrimaailma omine pankkeineen, pubeineen ja muine hiirikokoisine paikkoineen.


title: Wetherby

text: Wetherby on kauppala Suur-Leedsin alueella, West Yorkshiressa, Englannissa. Wetherbyn väkiluku on noin 11 200.


title: Wetherby

text: Wetherby sijaitsee suunnilleen A1-valtatien puolivälissä matkalla Lontoosta Edinburghiin, mikä on pitänyt Wetherbyn monet pubit, majatalot ja yritykset hengissä monien vuosisatojen ajan.


title: Wetherby

text: Wetherbyn kilparata on tunnettu sekä esteratana että laukkakilpailuista.


title: Great Songs of Christmas

text: Great Songs of Christmas on Bobby Vintonin kolmaskymmeneskuudes studio albumi.


title: Eritrea yleisurheilun maailmanmestaruuskilpailuissa

text: Eritrea on osallistunut yleisurheilun ulkoratojen maailmanmestaruuskilpailuihin vuodesta 1997 lähtien. Se on saavuttanut MM-kilpailuissa kaksi mitalia ja yhdeksän pistesijaa. Ghirmay Ghebreslassie voitti maratonilla kultaa Pekingissä 2015. Zersenay Tadese saavutti 10 000 metrin juoksussa hopeaa Berliinissä 2009 ja on lisäksi sijoittunut 5 000 metrin juoksussa kahdeksanneksi Pariisissa 2003 sekä 10 000 metrin juoksussa kuudenneksi Helsingissä 2005 ja neljänneksi niin Osakassa 2007 kuin myös Daegussa 2011. Osakan kisoissa Yared Asmerom sijoittui maratonilla neljänneksi. Moskovassa 2013 Nguse Amlosom sijoittui 10 000 metrin juoksussa kahdeksanneksi. Pekingissä 2015 Abrar Osman sijoittui 10 000 metrin juoksussa kuudenneksi. Lontoossa 2017 Aron Kifle sijoittui 10 000 metrin juoksussa seitsemänneksi ja Yohanes Ghebregergis maratonilla seitsemänneksi.


title: Sudan yleisurheilun maailmanmestaruuskilpailuissa

text: Sudan on osallistunut yleisurheilun ulkoratojen täyden ohjelman maailmanmestaruuskilpailuihin ensimmäisistä kisoista eli vuodesta 1983 lähtien. Se on saavuttanut MM-kilpailuissa yhden mitalin ja kaksi pistesijaa. Omer Khalifa sijoittui 1 500 metrin juoksussa viidenneksi Roomassa 1987. Kuuban edustajana MM-hopeaa Sevillassa 1999 saavuttanut Yamilé Aldama sijoittui kolmiloikassa neljänneksi Helsingissä 2005. Abubaker Kaki Khamis saavutti 800 metrin juoksussa hopeaa Daegussa 2011.


text: Berliinin MM-kilpailuissa 2009 Yamilé Aldama sijoittui naisten kolmiloikan karsinnassa 13:nneksi ja jäi vain kahden senttimetrin päähän loppukilpailupaikasta. Miesten 800 metrin juoksussa sekä Abubaker Kaki Khamis että Ismail Ahmed Ismail keskeyttivät välierissä, edellinen kaatumisen vuoksi parisataa metriä ennen maalia ja jälkimmäinen omasta tahdostaan puolimatkassa.


title: Taistelu Englannista (elokuva)

text: Taistelu Englannista, myös Taistelu Britanniasta () on brittiläis-amerikkalainen sotaelokuva vuodelta 1969. Se kertoo RAF:n ja Luftwaffen toisessa maailmansodassa Britannian yllä käymästä ilmasodasta, joka tunnetaan nimellä taistelu Britanniasta. Elokuvan käsikirjoittivat Derek Dempsterin ja Derek Woodin kirjan "The Narrow Margin" pohjalta James Kennaway ja Wilfred Greatorex. Taistelun Englannista ohjasi Guy Hamilton. Pääosissa nähdään muun muassa Michael Caine, Laurence Olivier, Trevor Howard, Michael Redgrave, Susannah York, Robert Shaw ja Christopher Plummer. Saksan hävittäjävoimien kenraalina toiminut kenraaliluutnantti Adolf Galland toimi elokuvassa konsulttina.


title: Taistelu Englannista (elokuva)

text: "Video-oppaassa" vuodelta 1994 Esko Rautakorpi moittii näyttävien taistelukohtausten kutistuvan sen ajan televisioruuduissa ja antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Leona Aglukkaq

text: Leona Aglukkaq PC (s. 28. kesäkuuta 1967 Inuvik, Luoteisterritoriot) on kanadalainen konservatiivipuolueen poliitikko. Hänet valittiin Kanadan parlamentin alahuoneeseen (House of Commons) vuonna 2008. Hän istui vuosina 2004–2008 Nunavutin lainsäädäntökokouksessa. Vuonna 2008 Aglukkaqista tuli paitsi parlamentin jäsen, myös Stephen Harperin hallituksen terveysministeri.


title: Leona Aglukkaq

text: Aglukkaq on ensimmäinen inuitti Kanadan hallituksessa.


title: Somalia yleisurheilun maailmanmestaruuskilpailuissa

text: Somalia on osallistunut yleisurheilun ulkoratojen maailmanmestaruuskilpailuihin vuodesta 1983 lähtien mutta jäi pois Tokion kisoista 1991 ja Helsingin kisoista 2005. Se on saanut MM-kilpailuissa yhteensä kaksi mitalia, joista toinen on kultainen.


text: Somalian ainoa MM-kisojen mitalisti on Abdi Bile, joka voitti 1 500 metrin juoksussa kultaa Roomassa 1987 ja saavutti pronssia Stuttgartissa 1993. Muita somalialaisurheilijoita ei ole yltänyt pistesijoille eli kahdeksan parhaan joukkoon.


title: Rickard Falkvinge

text: Rickard "Rick" Falkvinge (s. 21. tammikuuta 1972 Göteborg, Ruotsi) on ruotsalainen it-yrittäjä ja Piratpartietin perustanut poliitikko.


title: Rickard Falkvinge

text: Vuosina 1993–1995 Falkvinge opiskeli Chalmersin teknillisessä korkeakoulussa ja kuului samoihin aikoihin Maltillisen kokoomuksen nuorisoliittoon. Valmistuttuaan hän työskenteli Microsoftilla josta hän siirtyi myöhemmin pienemmän ohjelmistoyrityksen johtajaksi. Lopulta Falkvinge erosi kokonaan ryhtyäkseen täyspäiväiseksi Piratpartietin puheenjohtajaksi. Nykyään puolue on jäsenmäärältään Ruotsin kolmanneksi suurin sosiaalidemokraattien ja Maltillisen kokoomuksen jälkeen. Piratepartiet osallistui myös viime europarlamenttivaaleihin jossa se sai 7,13 % äänistä ja yhden paikan.


title: Rickard Falkvinge

text: Falkvingen esimerkki tekee parhaillaan läpimurtoa eri puolilla Eurooppaa. Ainakin Alankomaissa, Bulgariassa, Espanjassa, Italiassa, Itävallassa, Puolassa, Saksassa, Suomessa ja Sveitsissä on omat piraattipuolueet. Ruotsin lisäksi Saksan Piratenpartei osallistui eurovaaleihin saaden 0,9 % äänistä, muttei vielä yhtään edustajaa.


title: Mike Wilds

text: Mike Wilds (s. 7. tammikuuta 1946 Chiswick, Lontoo) on entinen brittiläinen Formula 1 -kuljettaja. Hän osallistui kahdeksaan F1-osakilpailuun kausilla 1974–1976. Hän karsiutui viidesti, keskeytti kahdesti ja Yhdysvaltain GP:ssä 1974 hänen sijoituksensa hylättiin. Hän ei saavuttanut pisteitä.


title: Mike Wilds

text: Wilds kilpaili myös F3-luokassa, jossa hän voitti muutaman kilpailun. Hän siirtyi F5000-sarjaan 1970-luvun alussa. Wilds kilpaili myös Le Mans -sarjassa kahdeksan kertaa ja C2-sarjassa Ecurie Ecossella voittaen sarjan mestaruuden vuonna 1986. Wilds voitti myös Britcar-kuljettajien mestaruuden vuonna 2008 yhdessä Ian Lawsonin kanssa ja Group C Enduro Trophyn Henry Pearmanin kanssa.


title: Mike Wilds

text: Nykyään Wilds toimii mainoshelikopterin pilottina ja keksijänä.


title: Aurélie Vaneck

text: Aurélie Vaneck (15. syyskuuta 1982) on ranskalainen näyttelijä. Hänet tunnetaan parhaiten Ninon Chaumettena tv-sarjasta Mistralin tuulet, ranskaksi "Plus belle la vie".


title: Aurélie Vaneck

text: Aurélie on näyttelijä Pierre Vaneckin lapsenlapsi ja Thibaud Vaneckin sisar, joka näyttelee myös tv-sarjassa Mistralin tuulet, Nathania. Aurélie ja Thibaud kasvoivat Bergeracissa Dordognessa. Aurélie päätti jo viisitoistavuotiaana, että hänestä tulisi näyttelijä ja meni Bordeauxin näyttelijälukioon. Aurélie sai tyttölapsen 17. tammikuuta 2009.


title: Aurélie Vaneck

text: Aurélie sai uransa tärkeimmän roolin, kun pääsi Mistralin tuuliin vuonna 2004. Hän on Ninon Chaumette, Vincent Chaumetten tytär, joka työskentelee Marseillen lehdessä.


title: Barbados yleisurheilun maailmanmestaruuskilpailuissa

text: Barbados on osallistunut yleisurheilun ulkoratojen täyden ohjelman maailmanmestaruuskilpailuihin ensimmäisistä kisoista eli vuodesta 1983 lähtien. Se on saavuttanut MM-kilpailuissa yhden kultamitalin ja kahdeksan pistesijaa. Maan ainoa maailmanmestari on Berliinissä 2009 kultaa 110 metrin aitajuoksussa voittanut Ryan Brathwaite. Obadele Thompson sijoittui Ateenassa 1997 kuudenneksi 200 metrin juoksussa ja Sevillassa 1999 neljänneksi sekä 100:lla että 200 metrillä. Andrea Blackett sijoittui 400 metrin aitajuoksussa kahdeksanneksi vuonna 1997, neljänneksi vuonna 1999 sekä kuudenneksi Pariisissa 2003 ja Helsingissä 2005. Barbadoksen joukkueeseen kuului Daegussa 2011 neljä urheilijaa, mukaan lukien hallitseva maailmanmestari Brathwaite, mutta yksikään heistä ei selviytynyt loppukilpailuun. Samoin kävi Barbadoksen seitsenhenkiselle joukkueelle Moskovassa 2013, eikä menestystä tullut myöskään vuoden 2015 kisoista Pekingistä, jossa Barbadosta edusti kuusi urheilijaa. Lontoossa 2017 Shane Brathwaite sijoittui kuudenneksi 110 metrin aitajuoksussa.


title: Bill Whitehouse

text: Bill Whitehouse (1. huhtikuuta 1909 Plumstead, Lontoo – 14. heinäkuuta 1957 Reims, Ranska) oli brittiläinen Formula 1 -kuljettaja. Hän osallistui yhteen F1-osakilpailuun kaudella 1954, Britannian GP:hen. Hän keskeytti kilpailussa, eikä saavuttanut pisteitä. Hän osallistui myös useisiin MM-sarjaan kuulumattomiin kilpailuihin.


title: Bill Whitehouse

text: Whitehouse kilpaili vuonna 1949 Cooper 500 -autolla 500 cc Car Club National -kilpailuissa ennen siirtymistään F3-sarjaan. Useiden voittojensa ja hyvien sijoitustensa perusteella hänestä tuli Bernie Ecclestonen hyvä ystävä. Hän sai ajopaikan vuoden 1954 Britannian GP:hen Connaughtin autolla. Kilpailussa hän keskeytti polttoainejärjestelmäongelman takia.


title: Bill Whitehouse

text: Whitehouse oli Westmount Garagen omistaja. Yritys muuttui pian Gemini Formula Junior Teamiksi. Whitehouse kuoli F2-kilpailussa Reimsin radalla. Samassa kilpailussa menehtyi myös Herbert MacKay-Frasier.


title: Bermuda yleisurheilun maailmanmestaruuskilpailuissa

text: Bermuda on osallistunut yleisurheilun ulkoratojen maailmanmestaruuskilpailuihin vuosina 1983–2001 ja 2009–2017. Maa on saavuttanut MM-kilpailuissa yhden hopeamitalin. Mitalin hankki kolmiloikkaaja Brian Wellman Göteborgissa 1995, ja lisäksi hän on sijoittunut kuudenneksi Tokiossa 1991, kahdeksanneksi Stuttgartissa 1993, viidenneksi Ateenassa 1997 sekä kuudenneksi Edmontonissa 2001. Hänen lisäkseen bermudalaisurheilijoista on pistesijoille eli kahdeksan parhaan joukkoon yltänyt vain Nick Saunders, joka Roomassa 1987 sijoittui korkeushypyssä viidenneksi. Viimeisimmät MM-kilpailuissa esiintyneet bermudalaisurheilijat ovat pituushyppääjä Tyrone Smith, joka Berliinissä 2009, Daegussa 2011, Moskovassa 2013 ja Lontoossa 2017 jäi karsintaan mutta sijoittui Pekingissä 2015 loppukilpailussa kymmenenneksi, Moskovassa naisten pituushypyn karsinnassa hypännyt Arantxa King sekä Pekingissä 200 metrin juoksun alkuerissä esiintynyt Harold Houston.


title: Ilta oopperassa

text: Ilta oopperassa ("A Night at the Opera") on Sam Woodin ohjaama yhdysvaltalainen komediaelokuvan klassikko vuodelta 1935. Sen pääosia näyttelivät Marxin veljekset Groucho, Harpo ja Chico. Se oli heidän ensimmäinen elokuvansa ilman Zeppoa, jonka korvikkeena elokuvassa on Allan Jones. Naispääosaa esitti jälleen Margaret Dumont.


title: Ilta oopperassa

text: Jotkut lähteet pitävät "Iltaa oopperassa" Marx-veljesten parhaimpana elokuvana – tosin toiset lähteet nostavat ylemmäs elokuvan "Neljää naurettavaa naapuria". Se oli Marx-veljesten ensimmäinen elokuva MGM:n legendaariselle tuottajalle Irving Thalbergille. Veljesten edellinen elokuva ("Neljä naurettavaa naapuria") oli myöhemmästä arvostuksestaan huolimatta kaupallisesti epäonnistunut, niinpä tuottaja Thalberg ja ohjaaja Wood pitivätkin veljesten anarkistisen huumorin kurissa ja järjestyksessä. Aikaisempiin Marx-veljesten elokuviin verrattuna juoni on jokseenkin tervejärkinen.


title: Ilta oopperassa

text: Vuonna 1993 Yhdysvaltain National Film Registry nimesi elokuvan kulttuurisesti, historiallisesti ja esteettisesti merkittäväksi. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Illan oopperassa" kaikkien aikojen sadan parhaan komedian listalle.


title: Saint Kitts ja Nevis yleisurheilun maailmanmestaruuskilpailuissa

text: Saint Kitts ja Nevis on osallistunut yleisurheilun ulkoratojen maailmanmestaruuskilpailuihin vuodesta 1983 lähtien. Se on saavuttanut MM-kilpailuissa yhteensä viisi mitalia, joista yksi on kultainen.


text: Saint Kitts ja Nevisin menestynein yleisurheilija on Kim Collins, joka voitti kultaa 100 metrin juoksussa Pariisissa 2003. Lisäksi hän saavutti pronssia 200 metrin juoksussa Edmontonissa 2001 sekä 100 metrin juoksussa Helsingissä 2005 ja Daegussa 2011. Edmontonissa hän sijoittui 100 metrillä viidenneksi. Daegussa 2011 Saint Kitts ja Nevis saavutti pronssia miesten 4 × 100 metrin viestissä.


title: Garigue

text: Garigue tai garrigue on Välimeren seudulla kasvavaa pensaikkoista kasvillisuutta. Kasvit garigue-alueella ovat ikivihreitä pensaita tai pienikokoisia puita. Kasvien lehdet ovat leveitä ja nahkeapintaisia.


title: Garigue

text: Garigueta esiintyy paikoilla, joilla on kallioinen ja ohut maaperä. Osa garigue-alueista on julistettu luonnonsuojelualueiksi, sillä niillä elää esimerkiksi luonnonsuojelijoiden mukaan ainutlaatuisia kasvi- ja eläinlajeja. Garigue on macchia-kasvillisuutta köyhempää.


title: Saudi-Arabia yleisurheilun maailmanmestaruuskilpailuissa

text: Saudi-Arabia on osallistunut yleisurheilun ulkoratojen maailmanmestaruuskilpailuihin vuodesta 1991 lähtien. Toistaiseksi ainoan mitalinsa maa sai Göteborgin kisoissa 1995, kun Saad Shaddad Al-Asmari sijoittui 3 000 metrin estejuoksussa pronssille. Ateenan kisoissa 1997 hän sijoittui neljänneksi. Hänen lisäkseen pistesijoille eli kahdeksan parhaan joukkoon ovat yltäneet Hadi Soua’an Al-Somaily neljänneksi 400 metrin aitajuoksussa ja Hamdan Al-Bishi viidenneksi 400 metrin juoksussa Edmontonissa 2001, Husain Tahir al-Saba’ viidenneksi pituushypyssä Pariisissa 2003, Mohammed Al-Salhi kahdeksanneksi 800 metrin juoksussa ja Ahmed Faiz Bin Marzouq kahdeksanneksi pituushypyssä Osakassa 2007, Yousef Masrahi kuudenneksi 400 metrin juoksussa ja Abdulaziz Ladan Mohammed kahdeksanneksi 800 metrin juoksussa Moskovassa 2013 sekä Yousef Masrahi kahdeksanneksi 400 metrin juoksussa Pekingissä 2015.


title: Kilari Audio

text: Kilari Audio (oikealta nimeltään Ilari Autio, s. 1985 Vantaa) on suomalainen hip hop -tuottaja. Kilari Audio on tehnyt biittejä muun muassa Hannibalille sekä muille Joku Roti Recordsin artisteille. Hän kuuluu myös Pahat Viinit -nimiseen hip hop -kokoonpanoon ja muodostaa Hannibalin, Tykopaatin ja Edorfin kanssa Hobo News -nimisen kantriyhtyeen.


title: Kilari Audio

text: Ilari Autio syntyi Vantaalla vuonna 1985, mutta muutti jo lapsena Vaasaan ja vietti lapsuutensa siellä. Tuolloin hän innostui hip hopista kuullessaan muun muassa Wu-Tang Clania ja Beastie Boysia ja ensimmäiset biitit syntyivät jo seitsemännellä luokalla. Biittien teon lisäksi hän osaa soittaa mm. kitaraa, bassoa ja selloa. Ilari Autio on asunut myös Tampereella ja majailee nykyään Turussa.


title: Risteytysponi

text: Risteytysponi on yleisnimitys ponikokoisille hevosille, jotka eivät ole puhdasrotuisia. Risteytysponi voi olla kahden eri ponirodun edustajan jälkeläinen, tai sen vanhemmista toinen tai molemmat voivat olla itsekin risteytysponeja. Jompikumpi vanhemmista voi myös olla jonkin hevosrodun edustaja tai täysiverinen, erityisesti arabianhevonen. Risteytysponin sukutaulussa voi esiintyä hyvinkin monta eri rotua tai sen suku saattaa olla ainakin osin tuntematon. Näistä syistä risteytysponien koko, rakenne ja muut ominaisuudet vaihtelevat paljon.


title: Risteytysponi

text:
Risteytysponeja syntyy vahingossakin, mutta usein risteytyksillä haetaan tarkoituksellisesti tietynlaista tiettyyn käyttöön (kuten johonkin ratsastuksen lajiin) sopivaa ponia. Risteytysponit ovatkin kilparatsastuksen eri lajeissa hyvin yleisiä ja voivat menestyä vähintään yhtä hyvin kuin rotuponit. Hyväksi käyttöponiksi osoittautunut risteytysponitamma saatetaan myös astuttaa suunnilleen samantyyppisellä rotuponioriilla yhtä käyttökelpoisen jälkeläisen tuottamiseksi.
Ratsuponi on urheilukäyttöön tuotettu risteytysponityyppi, jonka jalostus on melko tarkoin säänneltyä ja jolla on monissa maissa (myös Suomessa) oma kantakirja. "Poniristeytys" on risteytysponi, joka on syntynyt nimenomaan eri ponirotujen risteytyksenä.


title: Sam Wood

text: Samuel Grosvenor (Sam) Wood (10. heinäkuuta 1883, Philadelphia – 22. syyskuuta 1949) oli yhdysvaltalainen elokuvaohjaaja. Ohjaamisen lisäksi hän tuotti, käsikirjoitti ja osittain myös näytteli.


title: Sam Wood

text: Wood työskenteli Cecil B. DeMillen avustajana vuonna 1915. Hän työskenteli joissain 1920-luvun Paramount Picturesin suosituissa elokuvissa, esimerkiksi niissä, joita tähdittivät Gloria Swanson ja Wallace Reid. Hän siirtyi MGM:lle vuonna 1927 ja työskenteli Marion Daviesin, Clark Gablen ja Jimmy Duranten kanssa. Wood ohjasi Ginger Rogersin Oscar-palkitun elokuvan "Kitty Foyle".


title: Sam Wood

text: Sam Wood kuoli sydänkohtaukseen Hollywoodissa 66-vuotiaana. Hänet on haudattu Glendaleen. Woodilla on tähti Hollywood Walk of Famella osoitteessa Hollywood Boulevard 4296.


title: Sam Wood

text: Woodin tytär oli näyttelijä K. T. Stevens, joka aloitti uransa isänsä elokuvassa "Peck's Bad Boy".


title: Syyria yleisurheilun maailmanmestaruuskilpailuissa

text: Syyria on osallistunut yleisurheilun ulkoratojen maailmanmestaruuskilpailuihin vuodesta 1983 lähtien. Maan ainoat mitalistit ovat Ghada Šu’a’, joka seitsenottelussa voitti MM-kultaa Göteborgissa 1995 sekä saavutti MM-pronssia neljä vuotta myöhemmin Sevillassa, ja Majd Eddin Ghazal, joka korkeushypyssä saavutti pronssia Lontoossa 2017.


title: Suriname yleisurheilun maailmanmestaruuskilpailuissa

text: Suriname on osallistunut yleisurheilun ulkoratojen maailmanmestaruuskilpailuihin vuodesta 1987 lähtien mutta jäi pois Stuttgartin kisoista 1993. Se on saanut MM-kilpailuissa yhteensä kaksi mitalia.


text: Surinamen ainoa MM-kisojen mitalisti on Letitia Vriesde, joka saavutti 800 metrin juoksussa hopeaa Göteborgissa 1995 ja pronssia Edmontonissa 2001. Lisäksi hän sijoittui viidenneksi Tokiossa 1991 ja neljänneksi Ateenassa 1997. Muita surinamelaisurheilijoita ei ole yltänyt pistesijoille eli kahdeksan parhaan joukkoon.


title: Aba (suku)

text: Aba on unkarilainen hallitsija- ja ylimyssuku Unkarin kuningaskunnan ajalta. Yksi merkittävimmistä suvun jäsenistä on Sámuel Aba, joka hallitsi Unkaria 1041-1044.


title: Aba (suku)

text: Keskiajalla noin vuonna 1200 kirjoitettu unkarilainen historiikki "Gesta Hungarorum" mainitsee hunnien Attilan olleen Samuel Aban esi-isä. Teoksen mukaan kreikkalaisen keisari Honoriuksen tytär synnyttyi Attilalle pojan, jonka nimi oli Csaba. Aikanaan Csaballe syntyi kaksi poikaa, Edemen ja Ed. Edemen matkasi Pannoniaan, kun Ed jäi isänsä kanssa Skyytiaan. Abat saattoivat olla yksi kolmesta suvusta, jotka muodostivat Kabar-liittovallan.


title: Aba (suku)

text: Samuel Aban jälkeläisiin lukeutui mm. Amadeus Aba (myös Amade Aba), joka hallitsi maan alueella useita linnoja ja läänejä 1200-1300-lukujen taitteessa. Amade Aban pojat nousivat kapinaan yhdessä Máté Csákin kanssa kuningas Kaarle Robertia vastaan ja ratkaiseva, tappioksi kapinallisille kääntynyt taistelu käytiin Rozhanovcessa 15. kesäkuuta 1312.


title: Aba (suku)

text: Aba-suvusta polveutuu 19 Aban klaaniin ("Genus Aba") kuuluvaa aatelissukua: Athinai, Báthory, Báthory de Gagy, Berthóty, Budaméry, Csirke, Csobánka, Frichi, Gagyi, Hedry, Keczer, Kompolthi, Laczkffy de Nádasd, Lapispataky, Rhédey, Sirokay, Somosy de Somos, Vendéghy ja Vitéz.


title: Ahto

text: Ahto on suomalainen miehen etunimi, joka on syntynyt Ahti-nimen muunnelmana. Vuoden 2009 loppuun mennessä Suomessa on rekisteröity 435 Ahto-nimen saanutta miestä.


title: Epäilyksen varjo (vuoden 1943 elokuva)

text: Epäilyksen varjo ("Shadow of a Doubt") on Alfred Hitchcockin ohjaama yhdysvaltalainen jännityselokuvan klassikko vuodelta 1943. Tapahtumat sijoittuvat uneliaaseen Santa Rosan pikkukaupunkiin Kaliforniassa, jonne sarjamurhista epäilty Charlie-eno (Joseph Cotten) saapuu tapaamaan sisarensa perhettä ja erityisesti sisarentytärtään Charlotta ”Charliea” (Teresa Wright).


title: Epäilyksen varjo (vuoden 1943 elokuva)

text: "Epäilyksen varjo" on elokuva jota Hitchcock itse sanoi aina omaksi suosikikseen, yksi monista syistä tähän on että se toi murhan ja väkivallan takaisin koteihin. Sillä murha voi hyvinkin johtaa esimerkiksi petoksiin, juopotteluun tai tupakointiin. Sitä pidetään yhtenä Hitchcockin synkimmistä elokuvista, sillä kyynisyys ja pahuus väijyvät kaikkien henkilöiden taustalla.


title: Epäilyksen varjo (vuoden 1943 elokuva)

text: Elokuva on täynnä Hitchcockin tavaramerkkinä toimivaa mustaa huumoria. Esimerkkinä Henry Traversin ja Hume Cronyn roolihahmoilla on harrastus suunnitella toistensa murhia joita heillä on tapana kertoa iltaisin toisilleen.


title: Epäilyksen varjo (vuoden 1943 elokuva)

text: Elokuva oli Oscar-ehdokkaana parhaasta alkuperäisestä tarinasta (Gordon McDonell). Vuonna 1991 Yhdysvaltain National Film Registry nimesi elokuvan kulttuurisesti, historiallisesti ja esteettisesti merkittäväksi.


title: Epäilyksen varjo (vuoden 1943 elokuva)

text: Tylsistynyt Charlotte ”Charlie” (Teresa Wright) saa ilouutisen kuultuaan, että hänen enonsa Charles ”Charlie” (Joseph Cotten) on tulossa vierailulle. Charles on kuitenkin epäiltynä sarjamurhista ja vierailun tarkoituksena on karistaa etsivät hänen kannoiltaan. Charlotte alkaa kuitenkin epäillä enoaan. Hän tutustuu yhteen Charlesia jahtaavista etsivistä ja vakuuttuu yhä enemmän Charlesin syyllisyydestä. Kun sarjamurhien toinen epäilty kuolee, tutkimukset lopetetaan virallisesti. Charles on helpottunut mutta tajuaa, että Charlotte tietää totuuden. Hän yrittää murhata Charlotten kolme kertaa – kuitenkaan siinä onnistumatta. Lopulta Charles näkee parhaaksi poistua kaupungista. Junassa hän ja Charlotte kohtaavat viimeisen kerran ja Charles yrittää vielä kerran murhata Charlotten mutta putoaakin itse junasta ja kuolee ohiajavan junan alle. Hautajaiset pidetään pikkukaupungissa ja vain Charlotte ja etsivä tietävät totuuden Charlie-enosta.


title: Máté Csák

text: Máté Csák ( s. 1260–65 – 18. maaliskuuta 1321) oli unkarilainen oligarkki, joka hallitsi Unkarin kuningaskunnan luoteisosan alueita. Hän toimi marskina 1293–1296, palatiinina 1296–1297 ja jälleen 1301–1310 sekä valtion kassanhoitajana 1310. Hän pystyi säilyttämään hallintonsa huolimatta tappiostaan Rozgonyin taistelussa 15. kesäkuuta 1312, jolloin hänen ja Aban suvun ylimysten armeija hävisi kuningas Kaarle Robertille. Hänen unkarilainen suku tuli Unkariin Árpádin sotaväen kanssa kanssa vuonna 895.


title: Konna ja Koukku

text: Konna ja Koukku () on yhdysvaltalainen komedia-road movie vuodelta 1977. Elokuvan ohjasi Hal Needham. Pääosissa nähdään Burt Reynolds, Sally Field ja Jackie Gleason.


title: Konna ja Koukku

text: "Konna ja Koukku" keräsi vuoden 1977 toiseksi suurimmat lipputulot häviten vain "Tähtien sodalle". Yhdysvaltain lippuluukuilta elokuva keräsi 59 miljoonaa dollaria, jolla se sijoittui neljänneksi.


title: Konna ja Koukku

text: Elokuva sai kaksi jatko-osaa: "Konna ja Koukku jyrää taas" (1980) sekä "Konna ja Koukku 3" (1983), jossa Reynolds ei enää ollut mukana. Vuonna 1994 sai ensi-iltansa myös neljän "Konna ja Koukku" -televisioelokuvan sarja, josta vastasi alkuperäisen elokuvan ohjaaja ja tarinan kehittänyt Hal Needham.


title: Konna ja Koukku

text: Varakas teksasilaispösö Iso-Enos Burdette ja hänen poikansa Pikku-Enos etsivät rekkakuskia, joka olisi valmis rahtaamaan kärryllisen Coors-olutta heidän virkistyksekseen Georgian osavaltioon. Ongelmana on tuon ajan liittovaltion alkoholilait ja alkoholin verotussäännökset, jotka kieltävät täysin Coorsin myynnin ja/tai kuljettamisen Mississippi-joen itäpuolelle.


title: Konna ja Koukku

text: Rahtarit, jotka ovat yrittäneet salakuljettaa mallasjuomaa aikaisemmin, ovat kaikki jääneet kiinni rysän päältä ja joutuneet "smokeyn" (rahtarien LA-radioslangin liikkuvaa poliisia tarkoittava sana) pidättämiksi.


title: Konna ja Koukku

text: Paikallisessa rahtarirodeossa teksasilaiskaksikko yhyttää legendaarisen kuskin, Bo "Bandit" Darvillen (Burt Reynolds). He tarjoavat tälle 80 000 dollaria käteistä (270 000 vuoden 2007 dollareissa) eli uuden rekan arvoisen palkkion, jos hän pystyy kuljettamaan 28 tunnin kuluessa 400 laatikollista Coorsia Texarkanasta, Teksasista "Southern Classic" -rahtarirodeoon Georgiassa.


title: Konna ja Koukku

text:
Bandiitti ottaa haasteen vastaan. Hän ostaa mustan Pontiac Trans Amin, jolla hän aikoo ajaa kärkiautona vetäen poliisien huomion itseensä. Perässä rekalla ajaa lastin kanssa Cledus "Lumimies" Snow, jolla on seuranaan hytissä basset-koira Fred.
"Video-oppaassa" vuodelta 1994 Bello Romano kutsui elokuvaa viihdyttävän vauhdikkaaksi kohkaukseksi ja antoi sille kolme tähteä viidestä, mikä vastaa sanallista arviota ”hyvä”.


title: Rozhanovcen taistelu

text: Rozhanovcen taistelun () kävi Unkarin kuningas Kaarle Robert paikallisia ”pikkukuninkaita” Máté Csákia ja Aban veljeksiä vastaan. Csák ja Abat hallitsivat lähes itsenäisesti laajoja alueita nykyisessä Slovakiassa, joka kuului silloin Unkarin kuningaskuntaan. Vakiinnuttakseen valtansa Kaarlen oli kukistettava pikkukuninkaat.


title: Rozhanovcen taistelu

text: Syksyllä 1311 Amádé Aba surmattiin Košicessa, koska hän yritti saada kaupunkia valtaansa. Kun hänen poikansa janosivat kostoa, kuningas Kaarle tarjoutui välittämään kiistassa. Tosiasiassa Kaarle ajoi sopimusta, joka olisi murtanut Aban suvun vallan alueella. Tätä he eivät voineet hyväksyä, vaan nousivat avoimeen kapinaan kuningasta vastaan. Máté Csák liittyi heihin, mutta muut pikkukuninkaat tukivat kuningasta tai pysyivät kiistan ulkopuolella.


title: Rozhanovcen taistelu

text: Kuninkaan ja kapinallisten armeijat kohtasivat lopulta lähellä Rozhanovcea. Kapinallisten armeijassa, jota johti vanhin Aban veljeksistä, oli noin 4 000 miestä. Heistä 1 700 oli määriläisiä raskaan ratsuväen palkkasotilaita, jotka Máté Csák oli lähettänyt. Loput olivat enimmäkseen kevyttä ratsuväkeä. Kuninkaan armeijassa, jota Kaarle itse johti, oli noin 3 000 miestä. Armeijaan kuului kuningasta kannattavan alemman aateliston kevyttä ratsuväkeä, paikallista jalkaväkeä lähinnä Košicesta ja kuninkaan saattueen ritareita. Kuninkaan apuna oli myös johanniittojen ritareita.


title: Rozhanovcen taistelu

text: Taistelu alkoi ratsuväen yhteenottona. Kapinallisilla oli enemmän miehiä ja raskaampi ratsuväki, joten he pakottivat kuninkaan joukot perääntymään. Kuninkaallinen lipunkantaja kaatui, ja Kaarle jatkoi taistelua johanniittojen lipun alla. Kun kuninkaan joukot olivat jo pahasti alakynnessä, jalkaväkijoukot hyökkäsivät kapinallisten sivustaan ja onnistuivat surmaamaan johtajat. Tämä käänsi taistelun kuninkaan eduksi. Sitä ennen kumpikin osapuoli oli käytännössä jättänyt jalkaväen huomiotta.


title: Rozhanovcen taistelu

text: Rozhanovcen taistelu oli ensimmäinen kerta Unkarin sotahistoriassa, kun jalkaväki ratkaisi taistelun.


title: Kreikan alueet

text: Kreikan alueet eli periferiat (; yksikössä περιφέρεια, "periféreia") muodostavat aluejaon, joka jakaa Kreikan valtion 13 hallinnolliseen alueeseen.


title: Kreikan alueet

text: Vuoden 2011 Kallikrates-suunnitelmana tunnetusta aluehallintouudistuksesta lähtien kukin alue on kuulunut ylemmän tason yksikköön, hajautetun hallinnon alueeseen, joita on seitsemän. Kukin alue jakaantuu edelleen alueyksiköihin, joita on 74, ja alueyksiköt kuntiin, joita on 325.


title: William Bonin

text: William George Bonin (8. tammikuuta 1947 – 23. helmikuuta 1996) oli yhdysvaltalainen sarjamurhaaja. Hän murhasi vuosina 1979–1980 ainakin neljätoista poikaa ja nuorta miestä. Lisäksi häntä on epäilty tekijäksi useissa muissa tapauksissa. Häntä kutsutaan nimellä The Freeway Killer. Randy Steven Kraft ja Patrick Kearney jakavat hänen kanssaan tämän nimityksen.


title: William Bonin

text: Bonin syntyi huonoihin kotioloihin Connecticutissa. Hän joutui lapsena toistuvasti seksuaalisen hyväksikäytön uhriksi. Myöhemmin hän liittyi ilmavoimiin ja palveli Vietnamin sodassa. Hän sai jopa hyvän käytöksen mitalin. Hänen armeijauransa olikin jo ohitse, kun kävi ilmi, että Bonin oli sen aikana syyllistynyt seksuaaliseen väkivaltaan.


title: William Bonin

text: Bonin muutti Kaliforniaan, jossa häntä vuonna 1969 syytettiin poikien hyväksikäyttötapauksista. Hänet todettiin syylliseksi tekoihin, mutta lähetettiin vankilan sijasta sairaalaan. Hän vapautui sairaalasta viiden vuoden kuluttua ehdonalaiseen vapauteen. Bonin kuitenkin jatkoi rikosuraansa ja raiskasi vuonna 1975 David McVicker -nimisen pojan. Bonin yritti myös tukehduttaa poikaa, mutta keskeytti ja pyysi anteeksi. McVicker muun muassa lopetti koulunkäynnin tapahtuneen seurauksena.


title: William Bonin

text: Bonin päätyi vankilaan, mutta vapautui jo vuonna 1978 ja syyllistyi pian jälleen yhteen hyökkäykseen, mutta pääsi erehdyksen takia lähtemään vankilasta jo ennen oikeudenkäyntiä.


title: William Bonin

text: Murhat, joista Bonin lopulta tuomittiin, tapahtuivat vuosina 1979–1980. Boninilla oli rikoskumppaneitakin: Vernon Butts, Gregory Matthew Miley ja James Munro. Yhden murhan aikana hänen kyydissään oli 17-vuotias William Pugh, joka jäi sittemmin kiinni autovarkaudesta. Hänen kertomansa perusteella poliisi alkoi jäljittää Boninia, joka työskenteli murhasarjan aikanakin päivittäin trukkikuskina. Lopulta Bonin pidätettiin kesken raiskauksen.


title: William Bonin

text: Bonin ei osoittanut tekojensa johdosta katumusta, vaan oli niistä ylpeä ja kertoi tappamisen tulleen kerta kerralta helpommaksi. Oikeudenkäynnissä Bonin kuitenkin vieritti vastuun lähinnä Buttsille. Bonin todettiin tästä huolimatta syylliseksi ja tuomittiin kuolemaan. Tuomio pysyi samana Boninin tekemistä valituksista huolimatta. Myöhemmin Bonin oli yhteydessä uhriensa omaisiin ja muun muassa kertoi yhden uhrin äidille, kuinka tämän poika oli ollut hänen "suosikkiuhrinsa". Osaa Boninin epäillyistä uhreista ei löydetty.


title: William Bonin

text: Vankeusaikanaan Bonin julkaisi novellikokoelman ja piti Seattlessa abstraktien maalaustensa näyttelyn.


title: William Bonin

text: Bonin teloitettiin San Quentinin vankilassa 23. helmikuuta 1996. Hän oli ensimmäinen myrkkyruiskeella teloitettu vanki Kalifornian osavaltiossa ja osavaltion kolmas teloitettu sen jälkeen, kun kuolemantuomio otettiin Yhdysvalloissa uudelleen käyttöön vuonna 1976.


title: Komipermjakit

text: Komipermjakit (muita nimityksiä "Permin komit", "permjakit"; komipermjakiksi коми-пермяккез, "komi-permjakkez") ovat Venäjällä etupäässä Permin aluepiiriin kuuluvassa Permin Komin piirikunnassa asuva suomalais-ugrilaista komipermjakin kieltä puhuva kansa. Heidän kielensä on läheistä sukua komisyrjäänien kielelle. Vuoden 2002 väestönlaskennan mukaan komipermjakkeja on 125 200 henkeä.


title: Komipermjakit

text: Varhaisimmat todisteet komipermjakkien esi-isistä on löydetty Kamajoen yläjuoksulta 800–1200-luvuilta. Kaman seudulle muutti 1500-luvulla paljon venäläisiä, ja venäläisen kulttuurin vaikutus komipermjakkeihin on siitä saakka ollut suuri. Oma kirjakieli ja kansallinen kirjallisuus syntyivät kuitenkin 1920–1930-luvuilla.


title: Komipermjakit

text: Komipermjakkien perinteistä asuinaluetta ovat Permin Komin etelä- ja pohjoisosat. Piirikunnan väestöstä he muodostavat 59,0 %. Erillisiä ryhmiä ovat Permin aluepiirin koillisosassa asuvat Jazvan komit sekä Kirovin alueen Afanasjevon piirin Zjuzdinin komit. Siirtolaisten perustamia komipermjakkikyliä oli aikaisemmin myös Novosibirskin alueella. Viime vuosikymmeninä monet ovat muuttaneet muualle Venäjälle ja entisen Neuvostoliiton tasavaltoihin.


title: Komipermjakit

text: Venäjän vuoden 2002 väestönlaskennan mukaan komipermjakkeja on 125 200 henkeä, joista 64,1 % asuu Permin Komissa ja 18,5 % muualla Permin aluepiirissä. Vuonna 1989 Venäjän komipermjakeista 71,1 % piti äidinkielenään komipermjakkia ja 28,7 % venäjää. Toisena kielenään venäjää puhui 62,1 %. Vuoden 2002 väestönlaskennan mukaan venäjää osaa 98,3 % komipermjakeista. Kotipiirikunnassaan asuvista komipermjakeista 97,4 % puhuu venäjää ja 95,1 % komipermjakkia.


title: Komipermjakit

text: Kaman yläjuoksulta löydettyjä 800–1200-lukujen arkeologisia muistomerkkejä pidetään nykyisten komipermjakkien esi-isien jättäminä. Venäläisissä lähteissä Permi mainitaan ensimmäisen kerran novgorodilaisten vuonna 1187 Uralin taakse tekemän retken yhteydessä. Vytšegdan Permiin rajoittunut Suur-Permi esiintyy 1300-luvun lopulla laaditussa Tapani Permiläisen elämäkerrassa. Suur-Permin tiedetään muodostaneen ruhtinaan johtaman alueellisen kokonaisuuden. 1400-luvulla Moskovan ruhtinaskunta alkoi levittää vaikutusvaltaansa Suur-Permin alueelle, ja vuonna 1472 tehdyn sotaretken yhteydessä se liitettiin Venäjään. Jonkin aikaa aluetta hallitsivat Moskovan asettamat paikalliset ruhtinaat, mutta pian siitä tuli Venäjän hallinnollinen yksikkö, joka jaettiin Tšerdynin ja Usoljen sekä myöhemmin Kaigorodin kihlakuntiin.


title: Komipermjakit

text: Kaman seudusta tuli Siperian kaupan ja valloituksen tukikohta, ja varsinkin 1500-luvun jälkipuoliskolla sinne muutti paljon venäläistä väestöä. Venäläinen vaikutus komipermjakkien kulttuurin on ollut erityisen voimakas. Samaan aikaan eteläiset Invajoen komipermjakit joutuivat Stroganovin kauppiassuvun maaorjiksi. Pohjoisista komipermjakeista tuli valtion talonpoikia, minkä johdosta ryhmien välille on syntynyt tiettyjä eroavaisuuksia. 1700-luvulla osa kansasta kiinnitettiin Uralin metallitehtaisiin, joille he joutuivat hankkimaan puuta ja puuhiiltä. Väestön kasvun ja viljelysmaan vähyyden takia monet hakeutuivat muualle ansiotöihin tai muuttivat uusille alueille Siperiaan. Muuttoliike oli voimakkaimmillaan 1800–1900-lukujen vaihteessa.


title: Komipermjakit

text: 1920-luvulla keskusteltiin komipermjakkien liittymisestä komisyrjäänien yhteyteen, mutta taloudellisista ja poliittisista syistä ajatuksesta luovuttiin. Vuonna 1925 perustettiin Permin alueeseen kuulunut Komipermjakkien kansallinen piirikunta. 1920- ja 1930-luvuilla syntyi oma kirjakieli, kansallinen kirjallisuus, teatteri ja ammattitaide. Piirikunnan taloudellinen kehitys oli kuitenkin hidasta ja vähitellen sen päätehtäväksi jäi puuraaka-aineen tuottaminen. 1930-luvun alun maatalouden kollektivisointi ja sitä seurannut nälänhätä johtivat väestön vähenemiseen. Myöhemmin alueen ulkopuolelta muutti paljon työvoimaa metsäteollisuutta varten. Piirikunnan väestö oli suurimmillaan 1950-luvulla, minkä jälkeen se on vähentynyt lähes puolella.


title: Komipermjakit

text: Komipermjakkien perinteisiä elinkeinoja ovat maanviljely ja karjanhoito. Metsästyksen merkitys oli vähäisempi kuin komisyrjääneillä. Kalastusta harjoitetaan yhä kotitarpeiksi. Nykyään tärkeimpiä työnantajia ovat maatalous, metsätyöt ja pienteollisuus.


title: Komipermjakit

text: Aikaisemmin komipermjakit asuivat etupäässä jokien varsilla sijaitsevissa pienissä kylissä ja kyläryhmissä. Maatalouden kollektivisoinnin, metsäteollisuuden kehityksen ja 1960–1970-lukujen pienten kylien hävittämispolitiikan seurauksena suuri osa väestöstä on muuttanut monikansallisiin taajamiin. Kaupunkiväestön osuus Permin Komissa on suhteellisen pieni.


title: Komipermjakit

text: Aineellinen ja henkinen kulttuuri eivät suuresti poikkea ympäröivästä venäläisväestöstä. Parhaiten on säilynyt omavaraistalouteen perustuva perinteinen ruokakulttuuri. Komipermjakit ovat vanhastaan ortodokseja, mutta heidän joukossaan on ollut myös vanhauskoisia.


title: Komipermjakit

text: Komipermjakit ovat Venäjän suomalais-ugrilaisista kansoista ainoa, joka muodostaa enemmistön oman hallintoalueensa väestöstä. Tästä huolimatta he ovat varsin pitkälle venäläistyneitä, ja komipermjakin kirjakielen rooli on marginaalinen. Piirikunnan talouden jälkeenjääneisyyden takia suuri osa kansasta on muuttanut Permin aluepiirin ja Venäjän muihin kaupunkeihin, joissa he sulautuvat nopeasti venäläisiin. 1990-luvun alussa kansallista kulttuuria elvyttämään perustettiin "Jugör"-niminen yhdistys.


title: Paul Kletzki

text: Paul Kletzki (synt. Paweł Klecki, 21. maaliskuuta 1900 Łódź – 5. maaliskuuta 1973 Liverpool) oli puolalais-sveitsiläinen kapellimestari ja säveltäjä. Opiskeltuaan Varsovan konservatoriossa ja Berliinin akatemiassa Kletzki johti Berliinin filharmonikkoja ensimmäistä kertaa vuonna 1923. Hän asettui Berliiniin, josta muutti Italiaan, Venetsiaan ja Milanoon vuonna 1933. Vuosina 1937–1938 Kletzki oli Kharkovin filharmoonikkojen musiikillinen johtaja. Sen jälkeen Kletzki muutti Sveitsiin, jonka kansalaisuuden hän sai 1947. Toisen maailmansodan jälkeen hän ei enää säveltänyt, mutta nousi tunnetuksi kapellimestariksi. Kletzki johti Dallasin sinfoniaorkesteria 1958−1962, Bernin sinfoniaorkesteria 1964−1966 ja Romaanisen Sveitsin orkesteria 1968−1970.


title: MDPV

text: MDPV eli metyleenidioksipyrovaleroni on päihteenä käytetty piriste, joka saattaa vaikutuksiltaan muistuttaa hieman kokaiinia tai etäisesti amfetamiinia. MDPV:tä kutsutaan ns. tutkimuskemikaaliksi (tai muuntohuumeksi), koska se on varsin uusi yhdiste ihmiskäytössä. Aine on sittemmin luokiteltu huumausaineeksi esimerkiksi Suomessa.


title: MDPV

text: Lääkevalmistaja Boehringer Ingelheim kehitti MDPV:n 1960-luvulla. Aine sai vuoden 2009 aikana Suomessa julkisuutta, kun iltapäivälehdistö kirjoitti siitä "seksihuumeena", joka lisää seksuaalisia haluja. Arkikielessä huume tunnetaan myös "aakkosina." Keväällä 2010 media kertoi puolestaan MDPV:n katukaupasta. Lisäksi se toi julki käyttäjien tuntemuksia MDPV:n aiheuttamasta poikkeuksellisen voimakkaasta riippuvuudesta, ja yritti osoittaa aineen yhteyttä sen käyttäjillä ilmenneisiin sisäelinvaurioihin.


title: MDPV

text: Kemialliselta rakenteeltaan MDPV on ruokahalua supistavan stimulantti pyrovaleronin rakenteellinen analogi (metyleenidioksi-ryhmä lisätty fenolin kohtiin 3,4). Vaikkakin MDPV:n rakenne muistuttaa nopeasti katsottuna paljonkin 3,4-metyleenidioksifenyylialkyyliamiineja (esim. MDMA) tarkempi tarkastelu kuitenkin paljastaa merkittäviä eroja näiden aineiden välillä. Vaikutuksiltaan MDPV on käytännössä puhdas stimulantti, kun taas MDMA vaikuttaa tunteiden ja aistien havainnointiin ja käsittelyyn, on jonkin verran piristävä ja etäisesti psykedeelejä muistuttava aine. Koska aineet eroavat huomattavasti myös rakenteeltaan (vertaa kuvan rakenteiden vasenta osaa, josta näkyy selvästi bentseenirenkaasta lähtevien ’häntien’ merkittävä rakenteellinen ero) ei MDPV näy missään huumetesteissä esimerkiksi MDMA:na tai amfetamiinina. Ainetta ei myöskään testata osana rutiini- (tai edes eksoottisempia-) toimenpiteitä laboratorioissa, koska se on niin harvinainen.


title: MDPV

text: Ulkonäöltään MDPV:n hydrokloridisuola (jona se oikeastaan aina esiintyy markkinoilla) on puhtaan valkoista tai kellertävää hienojauheista jauhetta, joka on hyvin hygroskooppista (eli se imee itseensä vettä helposti). Olleessaan merkittäviä aikoja ilman kanssa kosketuksissa se tummuu hiukan. Vesiliuoksessa MDPV:n on sanottu hajoavan ja menettävän tehonsa jopa muutamassa tunnissa.


title: MDPV

text: MDPV:tä on tutkittu hyvin vähän ja sen farmakologiasta ei tiedetä paljoakaan. Keskushermostossa MDPV toimii muun muassa ADHD-lääke metyylifenidaatin (kauppanimiä esim. Concerta ja Ritalin) tavoin estäen dopamiinin ja noradrenaliinin (norepinefriinin) takaisinottoa presynaptiseen hermosoluun. Näin ollen se lisää dopamiinin ja noradrenaliinin määrää hermostossa.


title: MDPV

text: Ensimmäinen maininta MDPV:stä on jo 1960-luvun lopussa jätetyssä patenttihakemuksessa, jossa sitä ja rakenteellisesti samankaltaisia aineita kuvaillaan stimulanteiksi. Samassa patenttihakemuksessa MDPV:n väitetään olevan noin neljä kertaa metyylifenidaattia tehokkaampi dopamiinin ja norepinefriinin takaisinotonestäjä.


title: MDPV

text: MDPV ei kuitenkaan ole päätynyt lääketeollisuuden käyttöön, mutta 2000-luvun alun jälkeen sitä on tavattu etenkin Euroopassa huumausainekäytössä, joskin hyvin harvinaisesti.


title: MDPV

text:
Useimmiten MDPV:tä käytetään nenään nuuskattuna tai oraalisesti (nieltynä), mutta myös suonensisäistä käyttöä esiintyy. MDPV toimii poltettuna, mutta on mahdollista että palamisreaktiossa syntyy myrkyllisiä yhdisteitä.
Käyttöannokset puhdasta MDPV:tä ovat 2–20 milligramman välillä. Monet käyttäjät pidentävät aineen suhteellisen lyhyttä vaikutusaikaa (2½-6 h) uudelleenannostelemalla tunnin tai parin välein (tällöin annokset ovat useimmiten hieman pienempiä kuin ensimmäinen annos).


title: MDPV

text: Usein mainittuja subjektiivisia vaikutuksia ovat euforia, piristyneisyys, puheliaisuus, ruokahalun puute, yleinen kiihtyneisyys, parantunut keskittymiskyky, hyperseksuaalisuus ja unettomuus. Yleisesti vaikutuksia on verrattu kokaiiniin tai amfetamiinin, joskin MDPV eroaa molemmista selvästi, ollen kuitenkin vaikutuksiltaan selvästi lähempänä kokaiinia kuin amfetamiinia.


title: MDPV

text:
Yksittäiset isot annokset ovat aiheuttaneet ahdistusta ja paniikkikohtauksia kertomansa mukaan ”piristeilleherkille” henkilöille. Pitkään jatkuneen jatkuvan käytön tiedetään johtaneen mm. amfetamiinille tyypilliseen ”piristepsykoosiin” (tällaisten syy piilee tosin pääasiassa unettomuudessa, mutta toki itse aineellakin on vaikutusta). Monet ovat verranneet MDPV:n riippuvuuspotentiaalia amfetamiiniin ja metamfetamiiniin.
Myös hyperseksuaalisuutta (etenkin miehillä) ovat monet verranneet amfetamiinin (ja metamfetamiinin) vastaavaan vaikutukseen. Vertaukset jatkuvat koskien niin sanottuja ’laskuja’. Monet ovat kuvailleet oloa horrokseksi, jota ryydittää yleinen mielialan alhaisuus, haluttomuus ja dysforia. Monet kertovat lisäksi pääkivusta. Pitkään jatkunut jatkuva käyttö ja isot annokset pahentavat ’laskuja’ merkittävästi.


title: MDPV

text: 16. maaliskuuta 2010 Helsingin yliopiston oikeuslääketieteen laitoksen johtaja, professori Erkki Vuori kertoi Helsingin Sanomissa, että muutamien vainajien ruumiinavauksissa oli viime kuukausina löytynyt niin suuria määriä MDPV:tä, että se on voinut aiheuttaa heidän kuolemansa. Varmuutta kuolinsyistä ei kuitenkaan vielä ollut. Samassa artikkelissa Helsingin huumepoliisin rikoskomisario Petri Rainiala kertoi, että MDPV:n käyttö yleistyy kiihtyvällä vauhdilla.


title: MDPV

text: Iltalehden mukaan MDPV:n käyttö oli taustalla helmikuussa 2010 tapahtuneessa ns. Korson paloittelusurmassa. Itä-Uudenmaan poliisin rikoskomisario Juha Juurisen mukaan kimmokkeena itse tekoon oli ilmeisesti se, että uhri oli näpistänyt MDPV:tä tovereiltaan.


title: MDPV

text: MDPV luokitellaan huumausaineeksi mm. USA:ssa ja Australiassa riippuen miten näiden maiden ns. rakenteellisen analogin –lakia tulkitaan.


title: MDPV

text: Suomessa MDPV luokiteltiin aikaisemmin pelkästään lääkeaineeksi, jolloin sen käyttö tai hallussapito ei ollut rangaistavaa. Kesäkuun lopulla 2010 eduskunta lisäsi MDPV:n huumausainelistalle.


title: MDPV

text: Vuonna 2012 Suomessa takavarikoitiin 5,1 kiloa MDPV:tä.


title: MDPV

text: Ruotsissa MDPV on luokiteltu 1.2.2010 huumausaineeksi.


title: Chun-Li

text: Chun-Li (, ) on Capcomin videopelihahmo "Street Fighter" -pelisarjassa. Akira Yasudan luoma hahmo teki ensiesiintymisensä "Street Fighter II:ssa" vuonna 1991.


title: Chun-Li

text: Chun-Li syntyi 1. maaliskuuta 1968 Kiinassa, jossa hän työskentelee poliisina Interpolille. Chun-Lin tarina alkaa hänen tutkiessaan isänsä kuolemaa, joka oli tapahtunut erään salapoliisitehtävän aikana. Hän saa vihjeen vanhalta opettajaltaan ja isänsä ystävältä Geniltä, jonka mukaan rikollisjärjestö Shadaloolla olisi asian kanssa jotain tekemistä. Chun-Li etsii käsiinsä järjestön johtajan Bisonin ja pakottaa tämän kertomaan isänsä kohtalosta. Chun-Lin yllätykseksi Bison hyökkää hänen kimppuunsa. Tappiollisen tappelun päätteeksi Bison pakenee nauraen pois paikalta, uhaten Chun-Lita, että mikäli tämä hyökkäisi hänen kimppuunsa vielä kerran, Bison tappaisi Chun-Lin kuten hän teki tämän isälle. Kuullessaan totuuden Chun-Li vaipui kyyneliin ja vannoi kostavansa Bisonille isänsä kuoleman.


title: Chun-Li

text: Chun-Lin ulkonäkö on vaihdellut peleistä ja sarjoista riippuen. Pääosin hän pitää yllään sinistä qipaota, jota on muokattu kamppailemiseen sopivammaksi ja pitää yllään valkoisia maihinnousukenkiä. Lisäksi hänellä on yllään sininen kokovartalotrikoo ja tummanruskeat sukkahousut. Chun-Lin hiukset ovat ruskeat ja ne ovat aina kahdella nutturalla, sidottuna silkkisiin valkoisiin hiusnauhoihin.


title: Chun-Li

text: Chun-Li on 169 senttimetriä pitkä ja hänen painonsa on pidetty salassa.


title: Chun-Li

text: Chun-Li esiintyi ensi kerran valkokankaalla vuonna 1999 elokuvassa "Street Fighter", jossa hahmo esitti GNT uutistoimittajaa, jonka avulla se etsi tilaisuuttaa kostaa isänsä kuoleman Bisonille. Elokuvassa hänen sukunimekseen mainittiin olevan Zang. Hahmoa näytteli Ming-Na.


title: Chun-Li

text: Vuonna 2009 Chun-Li sai oman elokuvan "", jossa kerrottiin hahmon synnyintarina. Hahmoa näytteli Kristin Kreuk.


title: Chun-Li

text: Chun-Li esiintyi ensi kerran televisiosarjassa vuonna 1995 "Street Fighter II V" -animesarjassa, jossa hän toimii Ryun ja Kenin oppaana. Toisin kuin videopeleissä, Chun-Li ei ole maailman voimakkain nainen vaan hänet on esitetty kungfu-oppilaaksi, jota hän opettelee Hongkongin korkeimman poliisiarvon omaavan isänsä valmennuksessa. Chun-Lilla on kuitenkin sarjan lopussa merkittävä rooli joutuessaan M. Bisonin aivopesun uhriksi. Hahmon äänenä toimi japaniksi Chisa Yokoyama ja englanniksi Lia Sargent.


title: Chun-Li

text: Toisen kerran Chun-Li esiintyi televisiosarjassa ensimmäisessä yhdysvaltalaisten tekemässä animaatiosarjassa "Street Fighter" vuonna 1995, jossa se toimi vuoden 1994 elokuvan tavoin uutistoimittajana. Hahmo oli sarjan vakituisia hahmoja yhdessä Guilen ja Blankan kanssa. Chun-Lin äänenä toimi Donna Yamamoto.


title: Chun-Li

text: Chun-Lin tyyli perustuu pääosin nopeuteen. Se on Street Fighter -sarjan alkuperäinen nopeuteen pohjautuva hahmo, joka käyttää enemmän useita nopeita hyökkäyksiä kuin esimerkiksi hitaammat ja isommat hahmot, kuten Zangief ja Sagat. Pelisarjan alussa Chun-Li edusti tappelupelien tyypillistä naishahmoa, jotka pohjautuivat pikemmin nopeuteen kuin voimaan. Lisäksi pelisarjan alussa Chun-Li oli pitkälti Guilen ja M. Bisonin tavoin hahmo, jonka hyökkäykset vaativat latautumista ennen hyökkäystä. Myöhemmissä peleissä tätä muutettiin, jotta saataisiin teknisempää tuntumaa ja hyödynnettäisiin enemmän nopeutta.


title: Chun-Li

text: Chun-Lin tunnusliike on Hyakuretsukyaku, jolla hän kykenee potkaisemaan useita potkuja nopeasti. Tätä on helppo käyttää, sillä pelaajan tarvitsee painaa nopeasti toistuvaan tahtiin potkunappia. Lisäksi "Spinning Bird Kick" muistuttaa hieman Ryun ja Kenin "Tatsumaki Senpukyaku" -tekniikkaa. Kyseisessä ladattavassa tekniikassa Chun-Li hyppää pää alaspäin ja helikopterimaisesti potkii jaloillaan useita kertoja. Hän voi myös muutamien muiden hahmojen tavoin hyppiä seinän kautta toiseen suuntaan. Lisäksi hypätessään ilmaan Chun-Li voi tehdä "Stomp Kick" -tekniikan, jolla hän voi halutessaan talloa vastustajaansa ilmasta useita kertoja. Street Fighter Alpha -pelisarjassa tämä liike korvattiin "Sen'en Shuu" tekniikalla, joka oli suoraviivaisempi Chun-Lin tehdessä etuperin voltin jälkeen potkun vastustajan päähän. Kyseinen liike nimettiin uudelleen Street Fighter III -sarjassa muotoon "Hazanshu". Hänen toinen tunnusliikkeensä on projektiili nimeltä "Kikoken", joka on samantyylinen kuin esimerkiksi Ryun ja Kenin "Hadouken". Kyseinen liike pitää kuitenkin ladata ennen kuin sen voi tehdä. "Tenshokyaku" puolestaan on Chun-Lin potkutekniikka, jossa hän potkaisee vastustajansa ilmaan ja jatkaa tämän potkimista ilmassa 3–4 kertaa peräkkäin.


title: Chun-Li

text: Chun-Lin taistelutyyli on pitkälti pysynyt samana, vaikka Capcom on ilmoittanut vuosien ajan hänelle erilaisia tyylejä. Alun perin Chun-Lin taistelutyyliksi ilmoitettiin wushu, joka sittemmin muutettiin taijiksi. Street Fighter 4 -pelissä puolestaan hänen taistelutyylikseen ilmoitettiin kiinalainen kempo ja kungfu. 2005 UDON julkaisi Street Fighteriin pohjautuvan historia- ja taidekirjan Street Fighter: Eternal Challenge, jossa kerrottiin tarkemmin Chun-Lin taistelutyylistä. Hän aloitti taijilla, joka oli tuolloin lapsena hänen inhoamansa taistelutyyli. Sittemmin Chun-Li on harjoitellut erilaisia kiinalaisia kamppailulajeja, kuten hung ga, changquan ja sanda. Näiden pohjalta Chun-Li kehitti tyylikseen potkupainotteisen taistelutyylin.


title: Chun-Li

text: Chun-Li oli listattu vuonna 2008 sijalle kolme IGN-sivuston laatimalla listalla 25 parasta "Street Fighter" -hahmoa.


title: Chun-Li

text: GameDaily-sivusto listasi Chun-Lin parhaaksi hahmoksi laatimallaan listalla kautta aikain 20 parasta "Street Fighter" -hahmoa. Sivuston mielestä hahmo kehittyy pelien edetessä ja sen voima suhteessa nopeuteen on tasapainossa.


title: Julmia aikeita

text: Julmia aikeita () on yhdysvaltalainen teinidraama vuodelta 1999. Elokuvan ohjasi Roger Kumble. Pääosissa nähdään Ryan Phillippe, Sarah Michelle Gellar, Reese Witherspoon ja Selma Blair.


title: Julmia aikeita

text: Choderlos de Laclosin vuonna 1782 julkaistuun kirjaan "Vaarallisia suhteita" perustuva "Julmia aikeita" keräsi maailmanlaajuisesti 75 902 208 dollarin lipputulot. Elokuva sai myös kaksi, suoraan videolla julkaistua jatko-osaa: Julmia aikeita 2 (2000) ja Julmia aikeita 3 (2004).


title: Lari Kangas

text: Lari Kangas (s. 29. tammikuuta 1973 Helsinki) on suomalainen kansalaisaktivisti, joka on vaikuttanut erityisesti Suomen kehitysyhteistyössä sekä ulkoministeriön virkamiehenä että Helsingin yliopistossa ja kansalaisjärjestöissä. Kangas on koulutukseltaan valtiotieteiden maisteri Stellenboschin yliopistosta ja on edustanut Suomea Kehitysmaasuhteiden neuvottelukunnan (KESU) jäsenenä ja Suomen hallituksen nimittämänä maaohjelmaneuvotteluissa Namibiassa 1998 ja Etiopiassa 2000.


title: Lari Kangas

text: Kangas on myös entinen koripalloilija ja edustanut Korisliigassa Korihaita ja Torpan Poikia. I-divisioonassa hän on edustanut Porvoon Tarmoa, Panttereita, Visa-Basketia ja Kiri-60:ta.


title: Lari Kangas

text: Kaudella 2006–2007 Kangas toimi jonkun aikaa Porvoon Tarmon toiminnanjohtajana, mutta erosi ja siirtyi toisiin tehtäviin jo ennen vuoden loppua. Kauden aikana joukkueesta tehtiin myös dokumenttielokuva, "Täynnä Tarmoa", jossa Kangas on suuressa roolissa. Kangas on toiminut myös Suomen Palloliiton yhdenvertaisuushankkeessa projektipäällikkönä. Hanke sai Suomen Punaisen Ristin Inhimillinen Kädenojennus –palkinnon ”rohkeudesta toimia rasismia vastaan” vuonna 2009.


title: Lari Kangas

text: Vuonna 2010 SDP:n 42. puoluekokous asetti Lari Kankaan puoluesihteeriehdokkaaksi. Hän kuitenkin hävisi vaalit selvästi Mikael Jungnerille, joka sai yli 75% annetuista äänistä.


title: Elefthérios Venizélos

text:
Eleftheríos Kyriákou Venizélos (, (23. elokuuta 1864 Mourniés, Kreeta – 18. maaliskuuta 1936 Pariisi, Ranska) oli kreikkalainen merkittävä poliitikko ja maan seitsenkertainen pääministeri.
Venizélos oli nuorena kapinallinen ja taisteli osmaneita vastaan. Myöhemmin hänestä tuli tärkeä vaikuttaja kotisaarensa Kreetan kansalliskokouksessa, ja hän sai Kreetan hallitsijan eroamaan vuonna 1905. Venizéloksesta tuli Kreikan pääministeri vuonna 1910 ja kreetalaisten pitkään haluama "énosis" eli liitto Kreikan kanssa saavutettiin lopulta hänen johdollaan vuonna 1913.


title: Elefthérios Venizélos

text: Venizélos aloitti sosiaaliset uudistukset Kreikassa ja oli merkittävä henkilö maan modernisoinnissa. Lisäksi hänellä oli keskeinen rooli Pohjoisen Egean saarten ja maan pohjoisten osien (Makedonia, Epeiros) liittämisessä Kreikkaan. Venizélos oli myös diplomaatti.


title: Elefthérios Venizélos

text: Venizélos on kuvattuna Kreikan 50 sentin kolikkoon, ja hänen mukaansa on nimetty Ateenan kansainvälinen lentoasema sekä hänen synnyinpaikkansa käsittävä Elefthérios Venizélosin kunnallisyksikkö, entinen kunta Kreetalla.


title: Henrikstinden

text: Henrikstinden on Skandeihin kuuluva vuorenhuippu Tromssan kunnassa, Pohjois-Norjassa. Huipun korkeus merenpinnan tasosta on 1 270 metriä.


title: Douglas Niles

text: Douglas Niles (s. 1. joulukuuta 1954 Brookfield, Wisconsin, Yhdysvallat) on yhdysvaltalainen fantasiakirjailija ja pelisuunnittelija. Hän on yksi Dragonlance-maailman luojista. Niles on valmistunut Wisconsinin yliopiston Oshkoshin yksiköstä ja työskennellyt opettajana. Niles on kirjoittanut kymmeniä fantasiateoksia. Osa niistä kuuluu Dragonlance- ja Forgotten Realms -sarjoihin. Nilesin teoksista vain pieni osa on julkaistu suomeksi.


title: Gladiaattorien tulo

text: Gladiaattorien tulo op. 68 (tšekiksi "Vjezd gladiátorů", saksaksi "Einzug der Gladiatoren") on tšekkiläisen Julius Fučíkin säveltämä sotilasmarssi vuodelta 1897. Kappale on erittäin tunnettu, ja ihmiset yhdistävät sen yleensä sirkukseen, jossa sitä on käytetty paljon.


title: Gladiaattorien tulo

text: Kappaleen ensimmäinen nimi oli "Grande Marche Chromatique", joka viittaa teoksen runsaaseen kromaattisen asteikon käyttöön, mutta Rooman imperiumista kiinnostunut säveltäjä vaihtoi nimen myöhemmin.


title: Gladiaattorien tulo

text: Vuonna 1910 kanadalainen säveltäjä Louis-Phillipe Laurendeau sovitti sävellyksen pienemmälle kokoonpanolle nimellä "Thunder and Blazes" ja saattoi tämän sovituksen myyntiin Pohjois-Amerikassa. Pian kappale sai pysyvän aseman sirkuskäytössä. Usein kappale soi klovnien saapuessa, ja kappale tunnetaan yhä etupäässä tästä yhteydestä. Sitä on käytetty myös posetiiveissa ja muissa mekaanisen musiikin laitteissa sekä esitetty konserttisaleissa.


title: Gladiaattorien tulo

text: Kappale jakautuu kolmeen jaksoon, joista ensimmäinen on tunnetuin: trumpetti soittaa kuuluisan melodian. Toisessa osassa matalat vaskipuhaltimet soittavat kromaattisia kulkuja. Viimeisessä, triomaisessa jaksossa puupuhaltimet ja matalat vasket soittavat hitaampia melodioita. Kappale on kirjoitettu 2/2-tahtilajiin, ja tempoksi on merkitty "tavanomainen marssitempo". Sirkuskäytössä kappale esitetään selvästi nopeammin.


title: Rakeltinden

text: Rakeltinden on Skandeihin kuuluva vuorenhuippu Pohjois-Norjassa Paatsivuonon kunnassa. Huipun korkeus merenpinnan tasosta on 1 400 metriä.


title: Store Russetinden

text: Store Russetinden on Skandeihin kuuluva vuorenhuippu Paatsivuonon kunnassa, Pohjois-Norjassa. Huipun korkeus merenpinnan tasosta on 1 405 metriä.


title: Kleven herttuakunta

text: Kleven herttuakunta (, ) oli Pyhä saksalais-roomalainen keisarikunnan herttuakunta, joka sijaitsi nyky-Saksan Nordrhein-Westfalenin alueella. Sen alue sijaitsi Reinjoen molemmin puolin sen pääkaupungin Kleven ympärillä kattaen suunnilleen nykypäivän Kleven ja Weselin kunnat sekä Duisburgin kaupungin.


title: Kleven herttuakunta

text: Kleven kreivikunta (, ) mainittaan ensimmäisen kerran 1000-luvulla. Vuonna 1417 siitä tuli herttuakunta. Viimeisen Jülich-Kleve-Bergin herttuan kuoltua ilman jälkeläisiä vuonna 1609 puhkesi Jülichin perimyssota, jonka seurauksena Kleven herttuakunta joutui Brandenburgille ja myöhemmin Preussille.


title: Unisatu – Kootut levytykset 1971–1980

text:
Unisatu – Kootut levytykset 1971–1980 on Salomonin kahden cd:n kokoelmajulkaisu, joka ilmestyi 27. toukokuuta 2009.
__notoc__


title: Challenger-tutkimusmatka

text: Challenger-tutkimusmatka oli vuosina 1872–1876 tehty tieteellinen tutkimusmatka, joka merkittävillä löydöillään loi meritieteen perustan. Matka on nimetty tutkimusmatkalla käytetyn aluksen "HMS Challengerin" mukaan.